text:
κανέναν πάροχο χρηματοπιστωτικών υπηρεσιών στην επικράτεια ενός Μέρους, παρέχονται όμως στην επικράτεια του άλλου Μέρους.
 δ)
 «ασφαλιστικός φορέας ταχυδρομείου»: οντότητα που συνάπτει και πωλεί ασφαλιστικά προϊόντα στο ευρύ κοινό και ανήκει ή ελέγχεται άμεσα ή έμμεσα από ταχυδρομικό οργανισμό ενός Μέρους·
 ε)
 «δημόσιος φορέας»:
 i)
 διοικητική αρχή, κεντρική τράπεζα ή νομισματική αρχή ενός Μέρους, ή φορέας που ανήκει σε Μέρος ή ελέγχεται από αυτό, ο οποίος έχει επιφορτιστεί κυρίως με την εκτέλεση διοικητικών λειτουργιών ή δραστηριοτήτων προς εξυπηρέτηση σκοπών του δημοσίου, μη συμπεριλαμβανομένων των φορέων που ασχολούνται, κυρίως, με την παροχή χρηματοπιστωτικών υπηρεσιών εμπορικού χαρακτήρα· ή
 ii)
 ιδιωτικός φορέας επιφορτισμένος με λειτουργίες οι οποίες κανονικά εκτελούνται από κεντρική τράπεζα ή νομισματική αρχή, όταν ασκεί αυτές τις λειτουργίες· και
 στ)
 «αυτορρυθμιζόμενος οργανισμός»: κάθε μη κρατικός φορέας, συμπεριλαμβανομένων των χρηματιστηρίων και των αγορών κινητών αξιών και προθεσμιακών συμβολαίων, των οργανισμών συμψηφισμού τίτλων και άλλων οργανισμών ή ενώσεων, ο οποίος ασκεί κατ' εξουσιοδότηση από ένα Μέρος ρυθμιστικά ή εποπτικά καθήκοντα επί των παρόχων χρηματοπιστωτικών υπηρεσιών.
 ΑΡΘΡΟ 8.60
 Νέες χρηματοπιστωτικές υπηρεσίες που παρέχονται στην επικράτεια ενός Μέρους
 1. Ένα Μέρος επιτρέπει στους παρόχους χρηματοπιστωτικών υπηρεσιών του άλλου Μέρους που είναι εγκατεστημένο στην επικράτεια του πρώτου Μέρους να παράσχει στην επικράτειά του οποιαδήποτε νέα χρηματοπιστωτική υπηρεσία.
 2. Κατά παρέκκλιση από το άρθρο 8.7 στοιχείο β), κάθε Μέρος μπορεί να καθορίζει τη νομική μορφή υπό την οποία μπορεί να παρασχεθεί η εν λόγω νέα χρηματοπιστωτική υπηρεσία και να απαιτεί έγκριση για την παροχή της υπηρεσίας. Αν ένα Μέρος απαιτήσει έγκριση, μπορεί να αρνηθεί τη χορήγηση έγκρισης για λόγους προληπτικής εποπτείας, αλλά όχι αποκλειστικά για τον λόγο ότι η υπηρεσία δεν παρέχεται από πάροχο χρηματοπιστωτικής υπηρεσίας στην επικράτειά του.
 ΑΡΘΡΟ 8.61
 Συστήματα πληρωμών και συμψηφισμού
 Υπό τους όρους και τις προϋποθέσεις στις οποίες υπόκειται η χορήγηση εθνικής μεταχείρισης, κάθε Μέρος παρέχει στους παρόχους χρηματοπιστωτικών υπηρεσιών του άλλου Μέρους που είναι εγκατεστημένοι στο έδαφός του πρόσβαση στα συστήματα πληρωμών και συμψηφισμού που διαχειρίζονται δημόσιοι φορείς, και στα επίσημα μέσα χρηματοδότησης και αναχρηματοδότησης που είναι διαθέσιμα στο πλαίσιο των συνήθων εμπορικών πράξεων. Το παρόν άρθρο δεν έχει σκοπό να παράσχει πρόσβαση στις δυνατότητες δανεισμού εσχάτης ανάγκης του Μέρους.
 ΑΡΘΡΟ 8.62
 Αυτορρυθμιζόμενοι οργανισμοί
 Εάν ένα Μέρος απαιτεί υπαγωγή, συμμετοχή ή πρόσβαση σε αυτορρυθμιζόμενο οργανισμό, προκειμένου να μπορούν οι πάροχοι χρηματοπιστωτικών υπηρεσιών του άλλου Μέρους να παρέχουν χρηματοπιστωτικές υπηρεσίες επί ίσοις όροις με τους παρόχους χρηματοπιστωτικών υπηρεσιών του εν λόγω Μέρους, ή εάν το Μέρος παρέχει άμεσα ή έμμεσα στον αυτορρυθμιζόμενο οργανισμό προνόμια ή πλεονεκτήματα κατά την παροχή χρηματοπιστωτικών υπηρεσιών, το Μέρος διασφαλίζει ότι ο αυτορρυθμιζόμενος οργανισμός συμμορφώνεται με τις υποχρεώσεις που προβλέπονται στο άρθρο 8.8.
 ΑΡΘΡΟ 8.63
 Μεταφορά και επεξεργασία πληροφοριών
 1. Ένα Μέρος δεν λαμβάνει μέτρα που εμποδίζουν τη μεταφορά πληροφοριών ή την επεξεργασία χρηματοπιστωτικών πληροφοριών, περιλαμβανομένης της μεταφοράς δεδομένων με ηλεκτρονικά μέσα, ή μέτρα τα οποία, με την επιφύλαξη των κανόνων εισαγωγής σύμφωνα με τις διεθνείς συμφωνίες, εμποδίζουν τη μεταφορά εξοπλισμού, στις περιπτώσεις όπου η μεταφορά πληροφοριών, η επεξεργασία χρηματοπιστωτικών πληροφοριών ή η μεταφορά εξοπλισμού είναι αναγκαία για την άσκηση της συνήθους επιχειρηματικής δραστηριότητας ενός παρόχου χρηματοπιστωτικών υπηρεσιών.


text:
2. Η παράγραφος 1 δεν περιορίζει κατ' ουδένα τρόπο το δικαίωμα ενός Μέρους να προστατεύει στοιχεία προσωπικού χαρακτήρα, το ιδιωτικό απόρρητο και τον εμπιστευτικό χαρακτήρα μεμονωμένων φακέλων και λογαριασμών καθόσον διάστημα το δικαίωμα αυτό δεν χρησιμοποιείται για την καταστρατήγηση των τμημάτων Β έως Δ και του παρόντος υποτμήματος.
 ΑΡΘΡΟ 8.64
 Αποτελεσματικότητα και διαφάνεια των ρυθμίσεων
 1. Αν ένα Μέρος απαιτεί την κατοχή άδειας για την παροχή χρηματοπιστωτικής υπηρεσίας, δημοσιοποιεί τις απαιτήσεις και τις διαδικασίες για την απόκτηση της άδειας.
 2. Εάν ένα Μέρος απαιτεί πρόσθετες πληροφορίες από τον αιτούντα προκειμένου να επεξεργαστεί την αίτηση, ενημερώνει τον αιτούντα χωρίς αδικαιολόγητη καθυστέρηση.
 3. Κάθε Μέρος μεριμνά ώστε να διασφαλίζει ότι οι κανόνες γενικής εφαρμογής που θεσπίζονται ή τηρούνται από αυτορρυθμιζόμενους οργανισμούς στην επικράτειά του δημοσιεύονται αμέσως ή διατίθενται κατά τρόπο ώστε οι ενδιαφερόμενοι να έχουν τη δυνατότητα να εξοικειωθούν μαζί τους.
 ΑΡΘΡΟ 8.65
 Μέτρα προληπτικής εποπτείας
 1. Καμία διάταξη της παρούσας συμφωνίας δεν εμποδίζει ένα Μέρος να θεσπίζει ή να διατηρεί μέτρα για λόγους προληπτικής εποπτείας, όπως:
 α)
 την προστασία των επενδυτών, των καταθετών, των κατόχων ασφαλιστήριων συμβολαίων ή των προσώπων τα οποία έχουν καταπιστευματική αξίωση έναντι παρόχου χρηματοπιστωτικών υπηρεσιών· ή
 β)
 τη διαφύλαξη της ακεραιότητας και της σταθερότητας του χρηματοπιστωτικού συστήματος του Μέρους.
 2. Στην περίπτωση που τέτοια μέτρα δεν συμμορφώνονται με την παρούσα συμφωνία, δεν χρησιμοποιούνται ως μέσο αποφυγής των υποχρεώσεων που υπέχει το Μέρος στο πλαίσιο της παρούσας συμφωνίας.
 3. Καμία διάταξη της παρούσας συμφωνίας δεν ερμηνεύεται κατά τρόπο που να επιβάλλει σε ένα Μέρος την αποκάλυψη πληροφοριών σχετικά με επιχειρηματικές υποθέσεις και λογαριασμούς μεμονωμένων πελατών ή πληροφορίες εμπιστευτικού ή αποκλειστικού χαρακτήρα που βρίσκονται στην κατοχή δημόσιων φορέων.
 ΑΡΘΡΟ 8.66
 Παροχή ασφαλιστικών υπηρεσιών από ασφαλιστικούς φορείς ταχυδρομείου
 1. Το παρόν άρθρο ορίζει τις ρυθμίζεις που εφαρμόζονται στην περίπτωση που ένα Μέρος επιτρέψει σε δικό του ασφαλιστικό φορέα ταχυδρομείου να συνάπτει και να παρέχει υπηρεσίες πρωτασφάλισης στο ευρύ κοινό. Οι υπηρεσίες που καλύπτονται από το παρόν άρθρο δεν περιλαμβάνουν την παροχή ασφαλιστικών υπηρεσιών σχετικών με τη συλλογή, τη μεταφορά και την παράδοση επιστολών ή δεμάτων από τον ασφαλιστικό φορέα ταχυδρομείου ενός Μέρους.
 2. Κανένα Μέρος δεν επιτρέπεται να θεσπίζει ή να διατηρεί μέτρα που δημιουργούν συνθήκες ανταγωνισμού που είναι ευνοϊκότερες για έναν ασφαλιστικό φορέα ταχυδρομείου όσον αφορά την παροχή των ασφαλιστικών υπηρεσιών που αναφέρονται στην παράγραφο 1, σε σύγκριση με ιδιωτικό πάροχο παρεμφερών ασφαλιστικών υπηρεσιών στην αγορά του οικείου Μέρους, μεταξύ άλλων, με:
 α)
 την επιβολή όρων στην άδεια ιδιωτικού παρόχου για την παροχή ασφαλιστικών υπηρεσιών οι οποίοι είναι επαχθέστεροι σε σύγκριση με τους όρους που επιβάλλει το Μέρος σε ασφαλιστικό φορέα ταχυδρομείου για την παροχή παρεμφερών υπηρεσιών· ή
 β)
 τη διάθεση διαύλου διανομής σε ασφαλιστικό φορέα ταχυδρομείου με σκοπό την πώληση ασφαλιστικών υπηρεσιών υπό τους όρους και τις συνθήκες που είναι ευνοϊκότερες από αυτές που εφαρμόζονται σε ιδιωτικούς παρόχους παρεμφερών υπηρεσιών.
 3. Όσον αφορά την παροχή ασφαλιστικών υπηρεσιών που αναφέρονται στην παράγραφο 1 από έναν ασφαλιστικό φορέα ταχυδρομείου, το Μέρος εφαρμόζει τους ίδιους κανονισμούς και δραστηριότητες επιβολής που εφαρμόζει για την παροχή παρεμφερών ασφαλιστικών υπηρεσιών από ιδιωτικούς παρόχους.
 4.

type: contracts

jurisdiction: EU


text:
Κατά την εκτέλεση των υποχρεώσεων που υπέχει δυνάμει της παραγράφου 3, το Μέρος επιβάλλει σε ασφαλιστικό φορέα ταχυδρομείου ο οποίος παρέχει τις ασφαλιστικές υπηρεσίες που αναφέρονται στην παράγραφο 1 να δημοσιεύει ετήσια οικονομική κατάσταση ως προς την παροχή των εν λόγω υπηρεσιών. Η κατάσταση θα διαθέτει το επίπεδο λεπτομέρειας και θα πληροί τα ελεγκτικά πρότυπα που απαιτούνται σύμφωνα με γενικώς παραδεκτές λογιστικές αρχές και τις ελεγκτικές αρχές, τα διεθνώς αποδεκτά λογιστικά και ελεγκτικά πρότυπα ή ισοδύναμους κανόνες, που εφαρμόζονται στην επικράτεια του Μέρους όσον αφορά τις ιδιωτικές επιχειρήσεις που είναι εισηγμένες στο χρηματιστήριο και παρέχουν παρεμφερείς υπηρεσίες.
 5. Οι παράγραφοι 1 έως 4 δεν εφαρμόζονται σε ασφαλιστικό φορέα ταχυδρομείου στην επικράτεια Μέρους:
 α)
 την οποία το Μέρος δεν κατέχει ούτε ελέγχει, άμεσα ή έμμεσα, στον βαθμό που το Μέρος δεν διατηρεί πλεονέκτημα το οποίο να μεταβάλει τις συνθήκες ανταγωνισμού υπέρ του ασφαλιστικού φορέα ταχυδρομείου που παρέχει τις ασφαλιστικές υπηρεσίες σε σύγκριση με ιδιωτικό πάροχο παρεμφερών υπηρεσιών στην αγορά του· ή
 β)
 εάν οι πωλήσεις πρωτασφάλισης και ασφάλισης κατά ζημιών από τον ασφαλιστικό φορέα ταχυδρομείου αντιστοιχούν, η καθεμία, σε λιγότερο από 10 τοις εκατό, αντιστοίχως, των συνολικών ετήσιων εισόδων από ασφάλιστρα για πρωτασφάλιση και ασφάλιση κατά ζημιών στην αγορά του Μέρους.
 ΑΡΘΡΟ 8.67
 Ρυθμιστική συνεργασία για τη ρύθμιση του χρηματοπιστωτικού τομέα
 Τα Μέρη προωθούν τη ρυθμιστική συνεργασία για τη ρύθμιση του χρηματοπιστωτικού τομέα σύμφωνα με το παράρτημα 8-A.
 ΥΠΟΤΜΗΜΑ 6
 Υπηρεσίες διεθνών θαλάσσιων μεταφορών
 ΑΡΘΡΟ 8.68
 Πεδίο εφαρμογής και ορισμοί
 1. Το παρόν υποτμήμα θέτει τις αρχές του ρυθμιστικού πλαισίου για την παροχή διεθνών θαλάσσιων μεταφορών σύμφωνα με τα τμήματα Β έως Δ του παρόντος κεφαλαίου και εφαρμόζεται σε μέτρα που λαμβάνονται από ένα Μέρος και αφορούν συναλλαγές στον τομέα των διεθνών θαλάσσιων μεταφορών.
 2. Για τους σκοπούς του παρόντος κεφαλαίου ισχύουν οι ακόλουθοι ορισμοί:
 α)
 «υπηρεσίες σταθμού εμπορευματοκιβωτίων και εναπόθεσης»: δραστηριότητες που συνίστανται στην αποθήκευση εμπορευματοκιβωτίων είτε σε λιμενικές περιοχές είτε στην ενδοχώρα, με σκοπό τη φόρτωση ή την εκφόρτωση, την επισκευή και προετοιμασία τους για αποστολή·
 β)
 «υπηρεσίες εκτελωνισμού»: οι δραστηριότητες που συνίστανται στη διεκπεραίωση, εξ ονόματος άλλου Μέρους, τελωνειακών διατυπώσεων σχετικά με τις εισαγωγές, εξαγωγές ή μεταφορές φορτίων, ανεξάρτητα από το αν η εν λόγω υπηρεσία αποτελεί την κύρια δραστηριότητα του παρόχου της υπηρεσίας ή σύνηθες συμπλήρωμα της κύριας δραστηριότητάς του.
 γ)
 «μεταφορά από πόρτα σε πόρτα ή συνδυασμένη μεταφορά»: μεταφορά φορτίου, βάσει ενιαίου εγγράφου μεταφοράς, κατά την οποία χρησιμοποιούνται περισσότεροι από ένας τρόποι μεταφοράς, και η οποία περιλαμβάνει ένα σκέλος διεθνών θαλάσσιων μεταφορών·
 δ)
 «υπηρεσίες διαμεταφοράς εμπορευμάτων»: οι δραστηριότητες οργάνωσης και επόπτευσης αποστολών για λογαριασμό αποστολέων, μέσω της αγοράς υπηρεσιών μεταφοράς και συναφών υπηρεσιών, της προετοιμασίας των σχετικών εγγράφων και της παροχής επιχειρηματικών πληροφοριών·
 ε)
 «υπηρεσίες διεθνών θαλάσσιων μεταφορών»: η μεταφορά επιβατών ή φορτίου από ποντοπόρα σκάφη ανάμεσα σε λιμένα ενός Μέρους και λιμένα του άλλου Μέρους ή τρίτης χώρας, καθώς και η απευθείας σύναψη συμβάσεων με παρόχους άλλων υπηρεσιών μεταφορών, με στόχο τη διασφάλιση μεταφορών από πόρτα σε πόρτα ή συνδυασμένων μεταφορών βάσει ενιαίου εγγράφου μεταφοράς, χωρίς να περιλαμβάνει το δικαίωμα παροχής άλλων τέτοιων υπηρεσιών μεταφορών·


text:
στ)
 «υπηρεσίες ναυτιλιακού πρακτορείου»: δραστηριότητες οι οποίες συνίστανται στην αντιπροσώπευση σε δεδομένη γεωγραφική περιοχή, υπό την ιδιότητα του πράκτορα, των επιχειρηματικών συμφερόντων μιας ή περισσότερων ακτοπλοϊκών γραμμών ή ναυτιλιακών εταιρειών για τους ακόλουθους σκοπούς:
 i)
 την εμπορία και πώληση υπηρεσιών θαλάσσιων μεταφορών και συναφών υπηρεσιών, από την προσφορά τιμής έως την τιμολόγηση, την έκδοση φορτωτικών εξ ονόματος των εταιρειών, την αγορά και μεταπώληση των απαραίτητων συναφών υπηρεσιών, την κατάρτιση των σχετικών εγγράφων και την παροχή επιχειρηματικών πληροφοριών· και
 ii)
 την εκπροσώπηση των εταιρειών, την οργάνωση του ελλιμενισμού του πλοίου ή, εφόσον απαιτείται, ανάληψη φορτίων·
 ζ)
 «επικουρικές υπηρεσίες θαλάσσιων μεταφορών»: υπηρεσίες χειρισμού θαλάσσιων φορτίων, υπηρεσίες φύλαξης και αποθήκευσης, υπηρεσίες εκτελωνισμού, υπηρεσίες σταθμού εμπορευματοκιβωτίων και εναπόθεσης, υπηρεσίες ναυτιλιακού πρακτορείου και υπηρεσίες διαμεταφοράς εμπορευμάτων·
 η)
 «υπηρεσίες χειρισμού θαλάσσιων φορτίων»: δραστηριότητες που ασκούνται από εταιρείες στοιβασίας, συμπεριλαμβανομένων των φορέων εκμετάλλευσης τερματικών σταθμών, αλλά μη συμπεριλαμβανομένων των άμεσων δραστηριοτήτων των λιμενεργατών, όταν το συγκεκριμένο εργατικό δυναμικό οργανώνεται ανεξάρτητα από τις εταιρείες στοιβασίας ή τις εταιρείες εκμετάλλευσης τερματικών σταθμών. Οι δραστηριότητες που καλύπτονται περιλαμβάνουν την οργάνωση και την επίβλεψη των ακόλουθων εργασιών:
 i)
 φόρτωση ή εκφόρτωση φορτίου σε ή από πλοίο·
 ii)
 πρόσδεση ή ελευθέρωση φορτίου· και
 iii)
 παραλαβή ή παράδοση και φύλαξη φορτίου πριν από την αποστολή ή μετά την εκφόρτωση· και
 θ)
 «υπηρεσίες φύλαξης και αποθήκευσης»: υπηρεσίες αποθήκευσης κατεψυγμένων ή διατηρημένων με απλή ψύξη εμπορευμάτων, υπηρεσίες αποθήκευσης χύδην υγρών ή αερίων, και υπηρεσίες φύλαξης ή αποθήκευσης άλλων εμπορευμάτων όπως βαμβακιού, σπόρων, μαλλιού, καπνών, άλλων γεωργικών προϊόντων και άλλων οικιακών αγαθών.
 ΑΡΘΡΟ 8.69
 Υποχρεώσεις
 Με την επιφύλαξη μη συμμορφούμενων μέτρων ή μέτρων που δεν αναφέρονται στα άρθρα 8.12 και 8.18, κάθε Μέρος:
 α)
 σέβεται την αρχή της άνευ περιορισμών πρόσβασης στις αγορές και στις συναλλαγές διεθνών θαλάσσιων μεταφορών σε εμπορική βάση και χωρίς διακρίσεις·
 β)
 επιφυλάσσει σε πλοία που φέρουν τη σημαία του άλλου Μέρους ή τα οποία εκμεταλλεύονται πάροχοι υπηρεσιών του άλλου Μέρους μεταχείριση όχι λιγότερο ευνοϊκή από εκείνη που επιφυλάσσει στα δικά του πλοία, όσον αφορά, μεταξύ άλλων, την πρόσβαση στους λιμένες, τη χρήση των λιμενικών υποδομών και υπηρεσιών και τη χρήση βοηθητικών ναυτιλιακών υπηρεσιών, καθώς και τα σχετικά τέλη και επιβαρύνσεις, τις τελωνειακές εγκαταστάσεις και την παραχώρηση σταθμών αγκυροβόλησης και διευκολύνσεων για τη φόρτωση και εκφόρτωση (57)·
 γ)
 επιτρέπει στους παρόχους υπηρεσιών διεθνών θαλάσσιων μεταφορών του άλλου Μέρους να εγκαθιστούν και να λειτουργούν επιχείρηση στην επικράτεια του με όρους εγκατάστασης και λειτουργίας όχι λιγότερο ευνοϊκούς από εκείνους που ισχύουν για τους δικούς του παρόχους υπηρεσιών· και
 δ)
 καθιστά διαθέσιμες στους παρόχους διεθνών θαλάσσιων μεταφορών του άλλου Μέρους, με όρους λογικούς και χωρίς διακρίσεις, τις ακόλουθες υπηρεσίες στον λιμένα: πλοήγηση, ρυμούλκηση και παροχή βοήθειας με ρυμουλκά, προμήθειες, ανεφοδιασμό σε καύσιμα και νερό, συλλογή αποβλήτων και διάθεση έρματος, υπηρεσίες λιμενάρχη, βοηθήματα ναυσιπλοΐας, μέσα επείγουσας επισκευής, αγκυροβόλιο, θέση πρόσδεσης και συναφείς υπηρεσίες, καθώς και υπηρεσίες απαραίτητες για τη λειτουργία των πλοίων που παρέχονται από παράκτιους σταθμούς, συμπεριλαμβανομένων των επικοινωνιών, της υδροδότησης και της ηλεκτροδότησης.
 ΤΜΗΜΑ ΣΤ
 Ηλεκτρονικό εμπόριο
 ΑΡΘΡΟ 8.70
 Ορισμοί και γενικές διατάξεις
 1. Τα Μέρη αναγνωρίζουν ότι το ηλεκτρονικό εμπόριο ενισχύει την οικονομική


text:
ανάπτυξη και αυξάνει τις εμπορικές ευκαιρίες σε πολλούς τομείς. Τα Μέρη αναγνωρίζουν επίσης τη σημασία που έχει η διευκόλυνση της χρήσης και της ανάπτυξης του ηλεκτρονικού εμπορίου.
 2. Στόχος του παρόντος τμήματος είναι να συμβάλει στη δημιουργία περιβάλλοντος ασφάλειας και εμπιστοσύνης στη χρήση του ηλεκτρονικού εμπορίου και στην προαγωγή του μεταξύ των Μερών.
 3. Τα Μέρη αναγνωρίζουν τη σημασία της αρχής της τεχνολογικής ουδετερότητας στο ηλεκτρονικό εμπόριο.
 4. Το παρόν τμήμα εφαρμόζεται σε μέτρα που λαμβάνονται από ένα Μέρος και αφορούν συναλλαγές με ηλεκτρονικά μέσα.
 5. Το παρόν τμήμα δεν εφαρμόζεται στα τυχερά παιχνίδια, τις υπηρεσίες αναμετάδοσης, τις οπτικοακουστικές υπηρεσίες, τις υπηρεσίες συμβολαιογράφων ή αντίστοιχα επαγγέλματα και τις υπηρεσίες νομικής εκπροσώπησης.
 6. Σε περίπτωση ασυμφωνίας ανάμεσα στις διατάξεις του παρόντος τμήματος και τις διατάξεις άλλου τμήματος της παρούσας συμφωνίας, υπερισχύουν οι διατάξεις του άλλου τμήματος όσον αφορά την ασυμφωνία.
 ΑΡΘΡΟ 8.71
 Ορισμοί
 Για τους σκοπούς του παρόντος τμήματος ισχύουν οι ακόλουθοι ορισμοί:
 α)
 «ηλεκτρονική επαλήθευση ταυτότητας»: η διαδικασία ή η ενέργεια με την οποία επαληθεύεται η ταυτότητα ενός μέρους σε μια ηλεκτρονική επικοινωνία ή συναλλαγή ή με την οποία εξασφαλίζεται η ακεραιότητα μιας ηλεκτρονικής επικοινωνίας· και
 β)
 «ηλεκτρονική υπογραφή»: δεδομένα σε ηλεκτρονική μορφή που είναι προσαρτημένα ή λογικά συνδεόμενα με άλλα ηλεκτρονικά δεδομένα και ικανοποιούν τις ακόλουθες απαιτήσεις:
 i)
 χρησιμοποιείται από ένα άτομο προκειμένου αυτό να επιβεβαιώσει ότι τα ηλεκτρονικά δεδομένα με τα οποία σχετίζεται έχουν δημιουργηθεί ή υπογραφεί, σύμφωνα με τις νομοθετικές και κανονιστικές διατάξεις κάθε Μέρους, από το εν λόγω άτομο· και
 ii)
 επιβεβαιώνει ότι οι πληροφορίες των ηλεκτρονικών δεδομένων δεν έχουν αλλοιωθεί.
 ΑΡΘΡΟ 8.72
 Τελωνειακοί δασμοί
 Τα Μέρη δεν επιβάλλουν τελωνειακούς δασμούς στις ηλεκτρονικές συναλλαγές.
 ΑΡΘΡΟ 8.73
 Κώδικας πηγής
 1. Κανένα Μέρος δεν επιτρέπεται να ζητήσει τη διαβίβαση ή την πρόσβαση σε κώδικα πηγής λογισμικού που ανήκει σε πρόσωπο του άλλου Μέρους (58). Καμία διάταξη του παρόντος άρθρου δεν εμποδίζει τη συμπερίληψη ή την εφαρμογή όρων και προϋποθέσεων σχετικών με τη διαβίβαση ή τη χορήγηση πρόσβασης στον κώδικα πηγής σε συμβάσεις που αποτελούν αντικείμενο εμπορικής διαπραγμάτευσης ή την εκούσια διαβίβαση ή χορήγηση πρόσβασης στον κώδικα πηγής, για παράδειγμα, στο πλαίσιο δημόσιων συμβάσεων.
 2. Οι διατάξεις του παρόντος άρθρου δεν θίγουν:
 α)
 απαιτήσεις από δικαστήριο, διοικητικό δικαστήριο ή αρχή ανταγωνισμού με στόχο την επανόρθωση παραβίασης της νομοθεσίας περί ανταγωνισμού·
 β)
 απαιτήσεις από δικαστήριο, διοικητικό δικαστήριο ή διοικητική αρχή με στόχο την προστασία και την επιβολή δικαιωμάτων διανοητικής ιδιοκτησίας στον βαθμό που οι κώδικες πηγής προστατεύονται από τέτοια δικαιώματα· και
 γ)
 το δικαίωμα Μέρους να λαμβάνει μέτρα σύμφωνα με το άρθρο ΙΙΙ της ΣΔΣ.
 3. Προς αποφυγή τυχόν αμφιβολιών, διευκρινίζεται ότι καμία διάταξη του παρόντος άρθρου δεν εμποδίζει ένα Μέρος να θεσπίζει ή να διατηρεί μέτρα (59) που να είναι σε ασυμφωνία με την παράγραφο 1, σύμφωνα με τα άρθρα 1.5, 8.3 και 8.65.
 ΑΡΘΡΟ 8.74
 Εγχώριες ρυθμίσεις
 Κάθε Μέρος εξασφαλίζει ότι όλα τα μέτρα γενικής εφαρμογής σε σχέση με το ηλεκτρονικό εμπόριο εφαρμόζονται με τρόπο λογικό, αντικειμενικό και αμερόληπτο.
 ΑΡΘΡΟ 8.75
 Η αρχή της μη προέγκρισης
 1. Τα Μέρη μεριμνούν ώστε να μην επιβάλλουν προέγκριση ή άλλη απαίτηση


text:
με ισοδύναμο αποτέλεσμα στην παροχή υπηρεσιών με ηλεκτρονικά μέσα.
 2. Η παράγραφος 1 δεν θίγει τα καθεστώτα έγκρισης που δεν είναι ειδικά και αποκλειστικά στοχευμένα σε υπηρεσίες που παρέχονται με ηλεκτρονικά μέσα ούτε θίγει κανόνες στον τομέα των τηλεπικοινωνιών.
 ΑΡΘΡΟ 8.76
 Σύναψη συμβάσεων με ηλεκτρονικά μέσα
 Τα Μέρη δεν θεσπίζουν ούτε διατηρούν =εκτός αν προβλέπεται διαφορετικά από τις νομοθετικές και κανονιστικές διατάξεις τους= μέτρα που ρυθμίζουν τις ηλεκτρονικές συναλλαγές, τα οποία:
 α)
 δεν αναγνωρίζουν το νομικό αποτέλεσμα, την εγκυρότητα ή τo εφαρμοστέο μιας σύμβασης, αποκλειστικά λόγω του ότι αυτή έχει συναφθεί με ηλεκτρονικά μέσα· ή
 β)
 δημιουργούν με άλλους τρόπους εμπόδια στη χρήση συμβάσεων που έχουν συναφθεί με ηλεκτρονικά μέσα.
 ΑΡΘΡΟ 8.77
 Ηλεκτρονική επαλήθευση ταυτότητας και ηλεκτρονική υπογραφή.
 1. Τα Μέρη δεν αρνούνται τη νομική εγκυρότητα μιας υπογραφής αποκλειστικά μόνο λόγω του ότι η υπογραφή είναι σε ηλεκτρονική μορφή, εκτός αν προβλέπεται διαφορετικά από τις νομοθετικές και κανονιστικές διατάξεις τους.
 2. Κανένα Μέρος δεν θεσπίζει ή διατηρεί μέτρα που ρυθμίζουν την ηλεκτρονική επαλήθευση ταυτότητας και την ηλεκτρονική υπογραφή τα οποία:
 α)
 απαγορεύουν στα μέρη μιας ηλεκτρονικής συναλλαγής να προσδιορίσουν αμοιβαία τις κατάλληλες ηλεκτρονικές μεθόδους επαλήθευσης ταυτότητας για τη συναλλαγή τους· ή
 β)
 εμποδίζουν τα μέρη ηλεκτρονικών συναλλαγών από το να δράττονται της ευκαιρίας να τεκμηριώσουν ενώπιον δικαστικών ή διοικητικών αρχών ότι οι ηλεκτρονικές συναλλαγές τους συμμορφώνονται με οποιεσδήποτε απαιτήσεις ως προς την ηλεκτρονική επαλήθευση ταυτότητας και την ηλεκτρονική υπογραφή.
 3. Κατά παρέκκλιση από την παράγραφο 2, κάθε Μέρος μπορεί να ζητήσει, για μια ιδιαίτερη κατηγορία συναλλαγών, να ικανοποιεί η μέθοδος επαλήθευσης ταυτότητας ορισμένα κριτήρια επίδοσης ή να έχει πιστοποιηθεί από αρχή διαπιστευμένη σύμφωνα με τις νομοθετικές και κανονιστικές διατάξεις του.
 ΑΡΘΡΟ 8.78
 Προστασία των καταναλωτών
 1. Τα Μέρη αναγνωρίζουν τη σημασία της θέσπισης και διατήρησης διαφανών και αποτελεσματικών μέτρων προστασίας που πρέπει να εφαρμόζονται στο ηλεκτρονικό εμπόριο καθώς και μέτρων που συντελούν στην ανάπτυξη της εμπιστοσύνης των καταναλωτών στο ηλεκτρονικό εμπόριο.
 2. Τα Μέρη αναγνωρίζουν τη σημασία της συνεργασίας μεταξύ των αντίστοιχων αρμόδιων αρχών που είναι επιφορτισμένες με την προστασία των καταναλωτών για δραστηριότητες σχετικές με το ηλεκτρονικό εμπόριο, ώστε να ενισχυθεί η προστασία των καταναλωτών.
 3. Τα Μέρη αναγνωρίζουν τη σημασία της θέσπισης ή διατήρησης μέτρων, σύμφωνα με τις σχετικές νομοθετικές και κανονιστικές διατάξεις τους, για την προστασία των δεδομένων προσωπικού χαρακτήρα των χρηστών του ηλεκτρονικού εμπορίου.
 ΑΡΘΡΟ 8.79
 Ανεπίκλητα διαφημιστικά ηλεκτρονικά μηνύματα
 1. Κάθε Μέρος θεσπίζει ή διατηρεί μέτρα σχετικά με τα ανεπίκλητα διαφημιστικά ηλεκτρονικά μηνύματα τα οποία:
 α)
 απαιτούν από τους παρόχους ανεπίκλητων διαφημιστικών ηλεκτρονικών μηνυμάτων να διευκολύνουν την ικανότητα των παραληπτών να αποτρέπουν την εν εξελίξει παραλαβή τέτοιων μηνυμάτων· και
 β)
 απαιτούν την εκ των προτέρων συγκατάθεση των παραληπτών, όπως προβλέπεται από τις νομοθετικές και κανονιστικές διατάξεις του Μέρους, να λαμβάνουν διαφημιστικά ηλεκτρονικά μηνύματα.
 2. Κάθε Μέρος διασφαλίζει ότι τα διαφημιστικά ηλεκτρονικά μηνύματα μπορούν σαφώς να αναγνωριστούν ως τέτοια και περιέχουν τις πληροφορίες που απαιτούνται για να μπορέσουν οι παραλήπτες να ζητήσουν διακοπή χωρίς επιβάρυνση οποιαδήποτε χρονική στιγμή.
 3. Κάθε Μέρος παρέχει δυνατότητα προσφυγής κατά των παρόχων ανεπίκλητων διαφημιστικών ηλεκτρονικών μηνυμάτων που δεν συμμορφώνονται με τα


text:
μέτρα που θεσπίζονται ή διατηρούνται σύμφωνα με τις παραγράφους 1 και 2.
 ΑΡΘΡΟ 8.80
 Συνεργασία για το ηλεκτρονικό εμπόριο
 1. Τα Μέρη συνεργάζονται, κατά περίπτωση, και συμμετέχουν ενεργά σε πολυμερή φόρουμ με στόχο την προώθηση της ανάπτυξης του ηλεκτρονικού εμπορίου.
 2. Τα Μέρη συμφωνούν να τηρούν διάλογο για ρυθμιστικά θέματα σχετικά με το ηλεκτρονικό εμπόριο με σκοπό να ανταλλάσσουν πληροφορίες και εμπειρίες, κατά περίπτωση, μεταξύ άλλων και για τις σχετικές νομοθετικές και κανονιστικές διατάξεις τους και την εφαρμογή τους, και βέλτιστες πρακτικές για το ηλεκτρονικό εμπόριο, μεταξύ άλλων για:
 α)
 την προστασία των καταναλωτών·
 β)
 την κυβερνοασφάλεια·
 γ)
 τα ανεπίκλητα διαφημιστικά ηλεκτρονικά μηνύματα·
 δ)
 την αναγνώριση πιστοποιητικών ηλεκτρονικών υπογραφών που εκδίδονται για το κοινό·
 ε)
 τις προκλήσεις για τις μικρές και μεσαίες επιχειρήσεις ως προς τη χρήση του ηλεκτρονικού εμπορίου·
 στ)
 τη διευκόλυνση των διασυνοριακών υπηρεσιών πιστοποίησης·
 ζ)
 τη διανοητική ιδιοκτησία· και
 η)
 την ηλεκτρονική διακυβέρνηση.
 ΑΡΘΡΟ 8.81
 Ελεύθερη ροή δεδομένων
 Τα Μέρη επανεκτιμούν εντός τριών ετών από την ημερομηνία έναρξης ισχύος της παρούσας συμφωνίας την ανάγκη για ενσωμάτωση διατάξεων για την ελεύθερη ροή δεδομένων στην παρούσα συμφωνία.
 ΚΕΦΑΛΑΙΟ 9
 ΚΙΝΗΣΕΙΣ ΚΕΦΑΛΑΙΩΝ, ΠΛΗΡΩΜΕΣ ΚΑΙ ΜΕΤΑΒΙΒΑΣΕΙΣ ΚΑΙ ΠΡΟΣΩΡΙΝΑ ΜΕΤΡΑ ΔΙΑΣΦΑΛΙΣΗΣ
 ΑΡΘΡΟ 9.1
 Τρέχουσες συναλλαγές
 Με την επιφύλαξη άλλων διατάξεων της παρούσας συμφωνίας, κάθε Μέρος επιτρέπει, σε ελεύθερα μετατρέψιμο νόμισμα (60), και σύμφωνα με τα άρθρα του καταστατικού του Διεθνούς Νομισματικού Ταμείου, ανάλογα με την περίπτωση, τυχόν πληρωμές και μεταβιβάσεις σε σχέση με τις συναλλαγές στο ισοζύγιο τρεχουσών συναλλαγών που εμπίπτουν στο πεδίο εφαρμογής της παρούσας συμφωνίας.
 ΑΡΘΡΟ 9.2
 Κινήσεις κεφαλαίων
 1. Με την επιφύλαξη άλλων διατάξεων της παρούσας συμφωνίας, κάθε Μέρος επιτρέπει, ως προς τις συναλλαγές στον λογαριασμό κεφαλαίων και χρηματοοικονομικών πράξεων του ισοζυγίου πληρωμών, την ελεύθερη κίνηση κεφαλαίων για τον σκοπό της απελευθέρωσης των επενδύσεων και άλλων συναλλαγών όπως προβλέπονται στο κεφάλαιο 8.
 2. Τα Μέρη πραγματοποιούν διαβουλεύσεις για να διευκολύνουν τη μεταξύ τους κίνηση κεφαλαίων με σκοπό την προαγωγή του εμπορίου και των επενδύσεων.
 ΑΡΘΡΟ 9.3
 Εφαρμογή των νομοθετικών και κανονιστικών διατάξεων που αφορούν τις κινήσεις κεφαλαίων, τις πληρωμές και τις διαβιβάσεις
 1. Τα άρθρα 9.1 και 9.2 δεν ερμηνεύονται ότι εμποδίζουν ένα Μέρος να εφαρμόζει τις νομοθετικές και κανονιστικές διατάξεις του που αφορούν:
 α)
 την πτώχευση, την αφερεγγυότητα ή την προστασία των δικαιωμάτων των πιστωτών·
 β)
 την έκδοση, την εμπορία ή τη διαπραγμάτευση κινητών αξιών, προθεσμιακών συμβολαίων, συμβολαίων με δικαίωμα προαίρεσης και άλλων παράγωγων προϊόντων·
 γ)
 τη χρηματοοικονομική πληροφόρηση ή την τήρηση αρχείων των κινήσεων κεφαλαίων, των πληρωμών ή των διαβιβάσεων, όταν αυτό είναι αναγκαίο για τη συνδρομή στις αρχές επιβολής του νόμου ή στις χρηματοπιστωτικές ρυθμιστικές αρχές·
 δ)
 τις εγκληματικές ή αξιόποινες πράξεις ή παραπλανητικές πρακτικές ή πρακτικές που συνιστούν απάτη·
 ε)
 την εξασφάλιση της συμμόρφωσης με εντολές ή αποφάσεις σε δικαστικές διαδικασίες· ή
 στ)
 προγράμματα κοινωνικής ασφάλισης, δημόσια συνταξιοδοτικά προγράμματα ή υποχρεωτικά προγράμματα αποταμίευσης.
 2. Οι νομοθετικές και κανονιστικές διατάξεις που αναφέρονται στην παράγραφο 1 δεν εφαρμόζονται με τρόπο μη ισότιμο, αυθαίρετο ή επιβάλλοντα διακρίσεις ούτε συνιστούν με οποιοδήποτε τρόπο συγκαλυμμένο περιορισμό των κινήσεων κεφαλαίων, των πληρωμών ή των διαβιβάσεων.
 ΑΡΘΡΟ 9.4
 Προσωρινά μέτρα διασφάλισης
 1.


text:
Σε εξαιρετικές περιστάσεις όπου υπάρχουν σοβαρές δυσχέρειες ως προς τη λειτουργία της Οικονομικής και Νομισματικής Ένωσης της Ευρωπαϊκής Ένωσης ή όταν αυτή απειλείται, η Ευρωπαϊκή Ένωση μπορεί να θεσπίσει ή να διατηρήσει μέτρα διασφάλισης ως προς τις κινήσεις κεφαλαίων, τις πληρωμές ή τις διαβιβάσεις για περίοδο που δεν υπερβαίνει τους έξι μήνες. Τα εν λόγω μέτρα περιορίζονται στον βαθμό που είναι αναγκαίο και δεν συνιστούν αυθαίρετη ή αδικαιολόγητη επιβολή διακρίσεων μεταξύ της Ιαπωνίας και τρίτης χώρας σε παρόμοιες καταστάσεις.
 2. Κάθε Μέρος μπορεί να θεσπίσει ή να διατηρήσει περιοριστικά μέτρα όσον αφορά τις κινήσεις κεφαλαίων, τις πληρωμές ή τις διαβιβάσεις (61):
 α)
 όταν αντιμετωπίζει σοβαρές δυσκολίες ισοζυγίου πληρωμών ή εξωτερικής χρηματοδότησης, ή όταν υπάρχει κίνδυνος εμφάνισης τέτοιων δυσκολιών (62)· ή
 β)
 αν, σε εξαιρετικές περιστάσεις, οι κινήσεις κεφαλαίων, οι πληρωμές ή οι διαβιβάσεις προκαλούν ή απειλούν να προκαλέσουν σοβαρές μακροοικονομικές δυσχέρειες που αφορούν νομισματικές ή συναλλαγματικές πολιτικές.
 3. Τα μέτρα που αναφέρονται στην παράγραφο 2:
 α)
 συνάδουν, κατά περίπτωση, με τα άρθρα του καταστατικού του Διεθνούς Νομισματικού Ταμείου·
 β)
 δεν υπερβαίνουν όσα είναι αναγκαία για την αντιμετώπιση των καταστάσεων που περιγράφονται στην παράγραφο 2·
 γ)
 είναι προσωρινά και καταργούνται σταδιακά καθόσον βελτιώνονται οι συνθήκες που προσδιορίζονται στην παράγραφο 2.
 δ)
 αποφεύγουν να βλάψουν άνευ λόγου τα εμπορικά, οικονομικά και χρηματοπιστωτικά συμφέροντα του άλλου Μέρους· και
 ε)
 δεν επιφέρουν διακρίσεις σε βάρος τρίτων χωρών σε παρεμφερείς καταστάσεις.
 4. Στην περίπτωση των εμπορευματικών συναλλαγών, κάθε Μέρος μπορεί να θεσπίζει περιοριστικά μέτρα σύμφωνα με το άρθρο 2.20 με σκοπό την προστασία του ισοζυγίου πληρωμών του.
 5. Στην περίπτωση των συναλλαγών στον τομέα των υπηρεσιών, κάθε Μέρος μπορεί να θεσπίζει περιοριστικά μέτρα με σκοπό την προστασία της εξωτερικής χρηματοπιστωτικής θέσης του ή του ισοζυγίου πληρωμών του. Τα εν λόγω μέτρα είναι σύμφωνα με τους όρους που τίθενται στο άρθρο ΧΙΙ της GATS.
 6. Το Μέρος που διατηρεί ή έχει θεσπίσει μέτρα που αναφέρονται στις παραγράφους 1 έως 3 τα γνωστοποιεί ταχέως στο άλλο Μέρος.
 7. Αν θεσπιστούν ή διατηρηθούν περιορισμοί δυνάμει του παρόντος άρθρου, τα Μέρη διαβουλεύονται ταχέως στο πλαίσιο της επιτροπής εμπορίου στον τομέα των υπηρεσιών, απελευθέρωσης των επενδύσεων και ηλεκτρονικού εμπορίου που έχει συσταθεί δυνάμει του άρθρου 22.3, εκτός αν οι διαβουλεύσεις πραγματοποιηθούν σε άλλα φόρουμ. Κατά τις διαβουλεύσεις αξιολογούνται οι δυσχέρειες ως προς το ισοζύγιο πληρωμών ή την εξωτερική χρηματοδότηση ή άλλες μακροοικονομικές δυσκολίες που οδήγησαν στη λήψη των αντίστοιχων μέτρων, λαμβανομένων υπόψη, μεταξύ άλλων, παραγόντων όπως οι ακόλουθοι:
 α)
 η φύση και η έκταση των δυσχερειών·
 β)
 το εξωτερικό οικονομικό και εμπορικό περιβάλλον· και
 γ)
 τα εναλλακτικά διορθωτικά μέτρα που είναι δυνατόν να ληφθούν.
 8. Κατά τις διαβουλεύσεις που πραγματοποιούνται σύμφωνα με την παράγραφο 7 εξετάζεται η συμμόρφωση των περιοριστικών μέτρων με τις παραγράφους 1 έως 3. Οι διαβουλεύσεις βασίζονται σε όλα τα σχετικά ευρήματα στατιστικής ή πραγματολογικής φύσης που παρουσιάζονται από το ΔΝΤ και τα συμπεράσματα λαμβάνουν υπόψη την αξιολόγηση του ΔΝΤ για το ισοζύγιο πληρωμών και την κατάσταση εξωτερικής χρηματοδότησης ή άλλες μακροοικονομικές δυσκολίες του εν λόγω Μέρους.
 ΚΕΦΑΛΑΙΟ 10
 ΔΗΜΟΣΙΕΣ ΣΥΜΒΑΣΕΙΣ
 ΑΡΘΡΟ 10.1
 Ενσωμάτωση της ΣΔΣ
 Η


text:
ΣΔΣ ενσωματώνεται στην παρούσα συμφωνία και καθίσταται τμήμα αυτής, τηρουμένων των αναλογιών.
 ΑΡΘΡΟ 10.2
 Πρόσθετο πεδίο εφαρμογής
 Οι κανόνες και οι διαδικασίες που προβλέπονται στις διατάξεις της ΣΔΣ οι οποίες ορίζονται στο μέρος 1 του παραρτήματος 10 εφαρμόζονται, τηρουμένων των αναλογιών, στις συμβάσεις που καλύπτονται από το μέρος 2 του παραρτήματος 10.
 ΑΡΘΡΟ 10.3
 Πρόσθετοι κανόνες
 Κάθε Μέρος εφαρμόζει τα άρθρα 10.4 και 10.12 στις συμβάσεις που καλύπτονται από τα παραρτήματά του στο προσάρτημα Ι της ΣΔΣ και στις συμβάσεις που καλύπτονται από το μέρος 2 του παραρτήματος 10.
 ΑΡΘΡΟ 10.4
 Δημοσίευση γνωστοποιήσεων
 Τα μέρη διασφαλίζουν ότι όλες οι προκηρύξεις που σχεδιάζονται ή έχουν προγραμματιστεί δυνάμει του άρθρου VII της ΣΔΣ είναι άμεσα προσβάσιμες με ηλεκτρονικά μέσα χωρίς χρέωση μέσω ενιαίου σημείου πρόσβασης στο διαδίκτυο.
 ΑΡΘΡΟ 10.5
 Όροι συμμετοχής
 1. Συμπληρωματικά προς το άρθρο VIII της ΣΔΣ, ένας αναθέτων φορέας Μέρους δεν αποκλείει πάροχο εγκατεστημένο στο άλλο Μέρος από τη συμμετοχή σε διαδικασία υποβολής προσφορών βάσει νομικής απαίτησης σύμφωνα με την οποία ο πάροχος πρέπει να είναι:
 α)
 φυσικό πρόσωπο· ή
 β)
 νομικό πρόσωπο.
 Η παρούσα διάταξη δεν εφαρμόζεται στις συμβάσεις που εμπίπτουν στο πεδίο εφαρμογής του νόμου της Ιαπωνίας για την προαγωγή της πρωτοβουλίας για την ιδιωτική χρηματοδότηση (Act on Promotion of Private Finance Initiative) (νόμος αριθ. 117 του 1999).
 2. Ενώ ο αναθέτων φορέας ενός Μέρους μπορεί, καθορίζοντας τους όρους συμμετοχής, να απαιτήσει την προηγούμενη εμπειρία όπου αυτό είναι αναγκαίο για να ικανοποιηθούν οι απαιτήσεις της σύμβασης σύμφωνα με το άρθρο VIII παράγραφος 2 στοιχείο β) της ΣΔΣ, ο εν λόγω αναθέτων φορέας δεν επιβάλλει τον όρο να έχει αποκτηθεί η προηγούμενη εμπειρία στην επικράτεια του εν λόγω Μέρους.
 ΑΡΘΡΟ 10.6
 Πρόκριση των παρόχων
 1. Αν ένα Μέρος διατηρεί σύστημα καταχώρισης παρόχου στο πλαίσιο του οποίου οι ενδιαφερόμενοι πάροχοι οφείλουν να καταχωρίζονται και να υποβάλλουν ορισμένες πληροφορίες, οι εν λόγω πάροχοι μπορούν να ζητήσουν την καταχώρισή τους ανά πάσα στιγμή. Ένας αναθέτων φορέας πρέπει να ενημερώνει τους εν λόγω παρόχους εντός εύλογα σύντομης χρονικής περιόδου αν έχει πραγματοποιηθεί η καταχώρισή τους.
 2. Όταν ζητηθεί από έναν πάροχο εγκατεστημένο στην Ευρωπαϊκή Ένωση να υποβληθεί σε αξιολόγηση επιχείρησης (Keieijikoshinsa) (γνωστή και ως Keishin), με βάση τον νόμο περί κατασκευαστικών επιχειρήσεων της Ιαπωνίας (νόμος υπ' αριθ. 100 του 1949), προκειμένου να του επιτραπεί να υποβάλει προσφορά για τη σύναψη σύμβασης κατασκευαστικών εργασιών στην Ιαπωνία, η Ιαπωνία διασφαλίζει ότι οι αρχές της που διεξάγουν την αξιολόγηση αυτή:
 α)
 αξιολογούν κατά τρόπο που δεν επιφέρει διακρίσεις και, ανάλογα με την περίπτωση, αναγνωρίζει ως ισοδύναμους με τους δείκτες που ισχύουν στην Ιαπωνία τους δείκτες τους παρόχου που πραγματοποιήθηκαν εκτός Ιαπωνίας και στους οποίους περιλαμβάνονται:
 i)
 ο αριθμός των τεχνικών υπαλλήλων·
 ii)
 οι συνθήκες διαβίωσης του εργατικού δυναμικού·
 iii)
 ο αριθμός των ετών που η επιχείρηση δραστηριοποιείται στον κατασκευαστικό τομέα·
 iv)
 οι προϋποθέσεις λογιστικής για την κατασκευαστική επιχείρηση·
 v)
 το ποσό που δαπανάται για έρευνα και ανάπτυξη·
 vi)
 η απόκτηση πιστοποίησης ISO9001 ή ISO14001·
 vii)
 η απασχόληση και εξέλιξη νέων μηχανικών και ειδικευμένων εργατών·
 viii)
 το ποσό των πωλήσεων για ολοκληρωμένα κατασκευαστικά έργα· και
 ix)


text:
το ποσό των πωλήσεων για ολοκληρωμένα κατασκευαστικά έργα με την ιδιότητα του κύριου κατασκευαστή· και
 β)
 λαμβάνουν δεόντως υπόψη τους δείκτες του παρόχου που πραγματοποιήθηκαν εκτός Ιαπωνίας, στους οποίους είναι δυνατόν να περιλαμβάνονται:
 i)
 το ποσό του μετοχικού κεφαλαίου·
 ii)
 το ποσό των κερδών προ τόκων, φόρων, υποτιμήσεων και αποσβέσεων («EBITDA»).
 iii)
 ο λόγος καθαρών εξόδων για τόκους προς το ποσό των πωλήσεων·
 iv)
 η συχνότητα εξόφλησης απαιτήσεων·
 v)
 ο λόγος των μεικτών κερδών από πωλήσεις προς μεικτά κεφάλαια·
 vi)
 ο λόγος τακτών κερδών προς το ποσό των πωλήσεων·
 vii)
 ο λόγος του μετοχικού κεφαλαίου προς τα πάγια περιουσιακά στοιχεία·
 viii)
 η αναλογία μετοχικού κεφαλαίου·
 ix)
 το ποσό των ταμειακών ροών από τις λειτουργικές δραστηριότητες· και
 x)
 το ποσό των συσσωρευμένων κερδών.
 ΑΡΘΡΟ 10.7
 Διαγωνισμοί με κλειστές διαδικασίες
 1. Αν, σύμφωνα με τις παραγράφους 4 και 5 του άρθρου IX της ΣΔΣ, ένας αναθέτων φορέας περιορίζει τον αριθμό των παρόχων για συγκεκριμένη σύμβαση, ο αριθμός των παρόχων που επιτρέπεται να υποβάλουν προσφορά πρέπει να επαρκεί για να εξασφαλιστεί ο ανταγωνισμός χωρίς να θίγεται η λειτουργική απόδοση του συστήματος δημόσιων συμβάσεων.
 2. Για την Ιαπωνία, το παρόν άρθρο εφαρμόζεται μόνο σε κεντρικούς κρατικούς φορείς.
 ΑΡΘΡΟ 10.8
 Τεχνικές προδιαγραφές
 Αν ένας αναθέτων φορέας εφαρμόζει φιλικές προς το περιβάλλον τεχνικές προδιαγραφές όπως έχουν τεθεί για τις οικολογικές ετικέτες ή καθοριστεί από τις σχετικές νομοθετικές και κανονιστικές διατάξεις που είναι σε ισχύ εντός της Ευρωπαϊκής Ένωσης ή της Ιαπωνίας, κάθε Μέρος διασφαλίζει ότι οι εν λόγω προδιαγραφές:
 α)
 ενδείκνυνται για τον καθορισμό των χαρακτηριστικών των αγαθών ή των υπηρεσιών που αποτελούν το αντικείμενο της σύμβασης·
 β)
 βασίζονται σε κριτήρια που μπορούν να επαληθευτούν με αντικειμενικό τρόπο και δεν εισάγουν διακρίσεις· και
 γ)
 είναι προσιτές σε όλους τους ενδιαφερόμενους παρόχους·
 ΑΡΘΡΟ 10.9
 Εκθέσεις δοκιμών
 1. Κάθε Μέρος, συμπεριλαμβανομένων των αναθέτοντων φορέων του, μπορεί να ζητήσει από τους ενδιαφερόμενους παρόχους να παράσχουν έκθεση δοκιμής από έναν οργανισμό αξιολόγησης της συμμόρφωσης ή πιστοποιητικό εκδοθέν από έναν τέτοιο οργανισμό ως μέσο απόδειξης της συμμόρφωσης με τις απαιτήσεις ή τα κριτήρια που έχουν οριστεί στις τεχνικές προδιαγραφές, τα κριτήρια αξιολόγησης ή οποιουσδήποτε άλλους όρους ή προϋποθέσεις.
 2. Όταν ζητά την υποβολή έκθεσης δοκιμής ή πιστοποιητικού που έχει εκδοθεί από έναν οργανισμό αξιολόγησης της συμμόρφωσης, κάθε Μέρος, συμπεριλαμβανομένων των αναθέτοντων φορέων του:
 α)
 αποδέχεται τα αποτελέσματα των διαδικασιών αξιολόγησης της συμμόρφωσης που έχουν διεξαχθεί από τους καταχωρισμένους οργανισμούς αξιολόγησης της συμμόρφωσης του άλλου Μέρους σύμφωνα με το άρθρο 2 παράγραφος 1 της συμφωνίας για την αμοιβαία αναγνώριση μεταξύ της Ευρωπαϊκής Κοινότητας και της Ιαπωνίας, η οποία υπογράφηκε στις Βρυξέλλες στις 4 Απριλίου 2001· και
 β)
 λαμβάνει υπόψη τυχόν μελλοντική επέκταση του πεδίου εφαρμογής της συμφωνίας που αναφέρεται στο στοιχείο α) ή τυχόν άλλη συμφωνία που πρόκειται να συναφθεί μεταξύ των Μερών με σκοπό την αμοιβαία αναγνώριση των διαδικασιών αξιολόγησης της συμμόρφωσης, μόλις αυτή αρχίσει να ισχύει.
 ΑΡΘΡΟ 10.10
 Περιβαλλοντικοί όροι
 Οι αναθέτοντες φορείς μπορούν να θεσπίζουν περιβαλλοντικούς όρους σχετικά με την εκτέλεση μιας σύμβασης, εφόσον οι εν λόγω όροι είναι συμβατοί με τους κανόνες που θεσπίζονται στο παρόν κεφάλαιο και


text:
προσδιορίζονται στην προκήρυξη προβλεπόμενης σύμβασης ή σε άλλη προκήρυξη που χρησιμοποιείται ως προκήρυξη προβλεπόμενης σύμβασης ή στα τεύχη δημοπράτησης.
 ΑΡΘΡΟ 10.11
 Εξέταση προσφορών και ανάθεση συμβάσεων
 1. Συμπληρωματικά προς το άρθρο XV παράγραφος 5 της ΣΔΣ, και σύμφωνα με τους όρους που τίθενται στις νομοθετικές και κανονιστικές διατάξεις κάθε Μέρους, κάθε Μέρος εξασφαλίζει ότι οι αναθέτοντες φορείς του δικαιούνται να επιλέξουν μεταξύ των δύο κριτηρίων που αναφέρονται στο άρθρο XV παράγραφος 5 στοιχεία α) και β) της ΣΔΣ και ότι γνωρίζουν τα αντίστοιχα πλεονεκτήματα των εν λόγω κριτηρίων.
 2. Συμπληρωματικά προς το άρθρο XV παράγραφος 6 της ΣΔΣ, αν ένας αναθέτων φορέας λάβει προσφορά με τιμή που είναι αφύσικα χαμηλότερη από τις τιμές στις άλλες υποβληθείσες προσφορές, μπορεί επίσης να εξακριβώσει μέσω του παρόχου αν η τιμή λαμβάνει υπόψη τη χορήγηση επιδοτήσεων.
 ΑΡΘΡΟ 10.12
 Εγχώριες διαδικασίες προσφυγής
 1. Σε περίπτωση που ένα Μέρος ορίζει αμερόληπτη διοικητική αρχή δυνάμει του άρθρου XVIII παράγραφος 4 της ΣΔΣ, το εν λόγω Μέρος εξασφαλίζει ότι:
 α)
 τα μέλη της ορισθείσας αρχής είναι ανεξάρτητα, αμερόληπτα και απαλλαγμένα από εξωτερική επιρροή στη διάρκεια της θητείας τους·
 β)
 τα μέλη της ορισθείσας αρχής δεν απολύονται ενάντια στη θέλησή τους ενόσω διαρκεί η θητεία τους, εκτός αν η απόλυσή τους απαιτείται βάσει των διατάξεων που διέπουν την ορισθείσα αρχή· και
 γ)
 όσον αφορά τους αναθέτοντες φορείς που καλύπτονται από τα παραρτήματα 1 και 3 κάθε Μέρους στο προσάρτημα Ι της ΣΔΣ, καθώς και τους φορείς της κεντρικής κυβέρνησης και όλες τις άλλες οντότητες, εκτός από τους φορείς τοπικής αυτοδιοίκησης που καλύπτονται από το μέρος 2 του παραρτήματος 10, ο πρόεδρος ή τουλάχιστον ένα άλλο μέλος της ορισθείσας αρχής, έχουν νομικά και επαγγελματικά προσόντα ισοδύναμα με αυτά που απαιτούνται για δικαστές, δικηγόρους ή άλλους νομικούς που έχουν αποκτήσει τα προσόντα βάσει των νομοθετικών και των κανονιστικών διατάξεων του Μέρους.
 2. Κάθε Μέρος θεσπίζει ή διατηρεί διαδικασίες που επιτρέπουν τη λήψη άμεσων προσωρινών μέτρων με τα οποία εξασφαλίζεται η δυνατότητα του παρόχου να συμμετάσχει στη διαδικασία σύναψης σύμβασης. Τέτοιου είδους προσωρινά μέτρα, που προβλέπονται στο άρθρο XVIII παράγραφος 7 στοιχείο α) της ΣΔΣ, μπορεί να έχουν ως αποτέλεσμα τη διακοπή της διαδικασίας σύναψης της σύμβασης ή, αν μια σύμβαση έχει συναφθεί από τον αναθέτοντα φορέα και αν ένα Μέρος το έχει προβλέψει, σε διακοπή της εκτέλεσης της σύμβασης. Οι διαδικασίες μπορεί να προβλέπουν ότι, όταν πρέπει να αποφασιστεί η σκοπιμότητα εφαρμογής αυτών των μέτρων, θα μπορούν να λαμβάνονται υπόψη επιτακτικές αρνητικές συνέπειες για τα οικεία συμφέροντα, συμπεριλαμβανομένου του δημόσιου συμφέροντος. Η μη λήψη μέτρων πρέπει να αιτιολογείται εγγράφως.
 3. Σε περίπτωση που ένας ενδιαφερόμενος ή συμμετέχων πάροχος έχει υποβάλει προσφυγή ενώπιον της ορισθείσας αρχής που αναφέρεται στην παράγραφο 1, κάθε Μέρος διασφαλίζει, κατ' αρχήν, ότι ο αναθέτων φορέας δεν συνάπτει τη σύμβαση έως ότου η αρχή έχει εκδώσει απόφαση ή σύσταση για την προσφυγή όσον αφορά τα προσωρινά μέτρα, τα διορθωτικά μέτρα ή τη χορήγηση αποζημίωσης για την απώλεια ή τις ζημίες που υπέστη όπως αναφέρονται στις παραγράφους 2, 5 και 6 σύμφωνα με τους κανόνες και τις διαδικασίες της.


text:
Κάθε Μέρος μπορεί να προβλέψει ότι σε αναπόφευκτες και δεόντως αιτιολογημένες περιστάσεις, η σύμβαση θα είναι δυνατόν να συναφθεί.
 4. Κάθε Μέρος μπορεί να προβλέψει:
 α)
 περίοδο αναμονής μεταξύ της απόφασης για την ανάθεση της σύμβασης και τη σύναψη μιας σύμβασης, ώστε οι αποτυχόντες πάροχοι να διαθέτουν επαρκές χρονικό διάστημα για να αξιολογήσουν αν είναι σκόπιμο να κινήσουν διαδικασία επανεξέτασης· ή
 β)
 επαρκή χρονική περίοδο, ώστε ο ενδιαφερόμενος πάροχος να υποβάλει προσφυγή, η οποία μπορεί να αποτελέσει λόγο για τη διακοπή της εκτέλεσης της σύμβασης.
 5. Στα διορθωτικά μέτρα του άρθρου XVIII παράγραφος 7 στοιχείο β) της ΣΔΣ μπορεί να περιλαμβάνονται ένα ή περισσότερα από τα ακόλουθα:
 α)
 η αφαίρεση από την πρόσκληση υποβολής προσφορών, από τα έγγραφα της σύμβασης ή από οποιοδήποτε άλλο έγγραφο σχετικό με τη διαδικασία δημοπράτησης των τεχνικών, οικονομικών ή χρηματοπιστωτικών προδιαγραφών που συνιστούν διακριτική μεταχείριση και η διεξαγωγή νέων διαδικασιών συμβάσεων·
 β)
 η επανάληψη της διαδικασίας σύναψης σύμβασης χωρίς αλλαγή των όρων·
 γ)
 η αναβολή της απόφασης για την ανάθεση της σύμβασης και η λήψη νέας απόφασης για την ανάθεση της σύμβασης·
 δ)
 η καταγγελία μιας σύμβασης ή η κήρυξή της ως άκυρης· ή
 ε)
 η λήψη άλλων μέτρων με σκοπό την αποκατάσταση παραβίασης του παρόντος κεφαλαίου, για παράδειγμα για την καταβολή ειδικού ποσού έως ότου αποκατασταθεί η παραβίαση.
 6. Σύμφωνα με το άρθρο ΧVIII παράγραφος 7 στοιχείο β) της ΣΔΣ, κάθε Μέρος μπορεί να προβλέψει τη χορήγηση αποζημίωσης για τις απώλειες ή τις ζημίες που υπέστη. Ως προς αυτό, αν το όργανο προσφυγής του Μέρους δεν είναι δικαστήριο και ο πάροχος πιστεύει ότι υπήρξε παραβίαση των εγχώριων νομοθετικών και κανονιστικών διατάξεων που αφορούν την εκτέλεση των υποχρεώσεων δυνάμει του παρόντος κεφαλαίου, ο πάροχος μπορεί να προσφύγει ενώπιον δικαστηρίου, μεταξύ άλλων και για να ζητήσει αποζημίωση, σύμφωνα με τις δικαστικές διαδικασίες του Μέρους.
 7. Κάθε Μέρος θεσπίζει ή διατηρεί τις διαδικασίες που είναι αναγκαίες για την αποτελεσματική εφαρμογή των αποφάσεων ή συστάσεων των οργάνων προσφυγής ή για την αποτελεσματική επιβολή των αποφάσεων των δικαστηρίων προσφυγής.
 ΑΡΘΡΟ 10.13
 Συλλογή και αναφορά στατιστικών στοιχείων
 Κάθε Μέρος κοινοποιεί στο άλλο Μέρος τα διαθέσιμα και συγκρίσιμα στατιστικά στοιχεία σχετικά με τη σύμβαση που καλύπτεται από το μέρος 2 του παραρτήματος 10.
 ΑΡΘΡΟ 10.14
 Τροποποιήσεις και διορθώσεις της κάλυψης
 1. Κάθε Μέρος μπορεί να τροποποιήσει ή να διορθώσει τις δεσμεύσεις του δυνάμει του μέρους 2 του παραρτήματος 10.
 2. Αν μια τροποποίηση ή μια διόρθωση των παραρτημάτων ενός Μέρους στο προσάρτημα Ι της ΣΔΣ αρχίσει να παράγει αποτέλεσμα δυνάμει του άρθρου XIX της ΣΔΣ, παράγει αυτόματα αποτέλεσμα για τους σκοπούς της παρούσας συμφωνίας.
 3. Όταν ένα Μέρος προτίθεται να τροποποιήσει τις δεσμεύσεις του δυνάμει του μέρους 2 του παραρτήματος 10, το Μέρος:
 α)
 προβαίνει εγγράφως σε σχετική κοινοποίηση προς το άλλο Μέρος· και
 β)
 περιλαμβάνει στην κοινοποίηση πρόταση προς το άλλο Μέρος σχετικά με κατάλληλες αντισταθμιστικές προσαρμογές για τη διατήρηση πεδίου κάλυψης συγκρίσιμου με εκείνο που υπήρχε πριν από την τροποποίηση.
 4. Κατά παρέκκλιση από την παράγραφο 3 στοιχείο β), ένα Μέρος δεν χρειάζεται να παρέχει αντισταθμιστικές προσαρμογές, αν η


text:
τροποποίηση αφορά αναθέτοντα φορέα επί τη σύμβαση του οποίου το Μέρος ουσιαστικά δεν ασκεί πλέον έλεγχο ή επιρροή.
 5. Στην περίπτωση που η επιτροπή δημόσιων συμβάσεων που συστάθηκε με το άρθρο XXI της ΣΔΣ θεσπίσει κριτήρια σύμφωνα με το άρθρο XIX παράγραφος 8 στοιχεία β) και γ) της ΣΔΣ, τα εν λόγω κριτήρια είναι επίσης εφαρμοστέα στο πλαίσιο του παρόντος άρθρου.
 6. Εάν το άλλο Μέρος ισχυριστεί ότι:
 α)
 η προσαρμογή που προτείνεται βάσει της παραγράφου 3 στοιχείο β) δεν είναι ικανή να διατηρήσει σε συγκρίσιμο επίπεδο το αμοιβαία αποδεκτό πεδίο κάλυψης· ή
 β)
 η προβλεπόμενη τροποποίηση που αναφέρεται στην παράγραφο 4 αφορά αναθέτοντα φορέα επί τη σύμβαση του οποίου το Μέρος δεν έχει ουσιαστικά σταματήσει να ασκεί έλεγχο ή επιρροή,
 πρέπει να υποβάλει ένσταση εγγράφως στο Μέρος που προτίθεται να τροποποιήσει τις δεσμεύσεις του εντός 45 ημερών από την ημερομηνία λήψης της γνωστοποίησης που αναφέρεται στην παράγραφο 3 στοιχείο α), αλλιώς θεωρείται ότι έχει δεχτεί την προσαρμογή ή την τροποποίηση.
 7. Οι ακόλουθες αλλαγές στις δεσμεύσεις ενός Μέρους δυνάμει του μέρους 2 του παραρτήματος 10 θεωρούνται διόρθωση:
 α)
 η αλλαγή της ονομασίας αναθέτοντος φορέα·
 β)
 η συγχώνευση δύο ή περισσοτέρων αναθέτοντων φορέων που απαριθμούνται στην ίδια παράγραφο του μέρους 2 του παραρτήματος 10·
 γ)
 η διάσπαση ενός αναθέτοντος φορέα που παρατίθεται στο μέρος 2 του παραρτήματος 10 σε δύο ή περισσότερους αναθέτοντες φορείς οι οποίοι προστίθενται στους αναθέτοντες φορείς που παρατίθενται στην ίδια παράγραφο του εν λόγω μέρους· και
 δ)
 επικαιροποιήσεις ενδεικτικών καταλόγων όπως είναι αυτοί που παρατίθενται στην παράγραφο 3 του τμήματος Α του μέρους 2 του παραρτήματος 10, στην παράγραφο 1 στοιχείο β) του τμήματος Β του μέρους 2 του παραρτήματος 10, ή στα παραρτήματα 2 και 3 της Ευρωπαϊκής Ένωσης στο προσάρτημα Ι της ΣΔΣ.
 8. Στην περίπτωση προτεινόμενων διορθώσεων, το Μέρος τις κοινοποιεί στο άλλο μέρος εγγράφως κάθε δύο έτη, σύμφωνα με τη συχνότητα κοινοποιήσεων που προβλέπεται στην απόφαση της επιτροπής δημόσιων συμβάσεων σχετικά με τις απαιτήσεις κοινοποίησης δυνάμει των άρθρων XIX και XXII της συμφωνίας που συνάφθηκε στις 30 Μαρτίου 2012 (ΣΔΣ/113), σε συνέχεια της έναρξης ισχύος της παρούσας συμφωνίας.
 9. Το άλλο Μέρος μπορεί, εντός 45 ημερών από την ημερομηνία παραλαβής της κοινοποίησης σύμφωνα με την παράγραφο 8, να υποβάλει ένσταση εγγράφως στο Μέρος που προτίθεται να διορθώσει τις δεσμεύσεις του. Το Μέρος που υποβάλλει ένσταση, παραθέτει τους λόγους για τους οποίους εκτιμά ότι η προτεινόμενη διόρθωση δεν συνιστά τροποποίηση κατά την έννοια της παραγράφου 7 και περιγράφει τις επιπτώσεις της προτεινόμενης διόρθωσης στο αμοιβαίως αποδεκτό πεδίο κάλυψης που προβλέπεται στην παρούσα συμφωνία. Αν δεν υποβληθεί ένσταση εγγράφως εντός 45 ημερών από την ημερομηνία παραλαβής της κοινοποίησης, η σκοπούμενη κοινοποίηση θεωρείται ότι έχει γίνει δεκτή.
 10. Αν το Μέρος προβάλλει ένσταση στη σκοπούμενη τροποποίηση ή διόρθωση ή στην προτεινόμενη αντισταθμιστική προσαρμογή, τα Μέρη επιδιώκουν να λύσουν το ζήτημα με διαβουλεύσεις. Αν δεν επιτευχθεί συμφωνία μεταξύ των Μερών εντός 150 ημερών από την ημερομηνία παραλαβής της κοινοποίησης της ένστασης, το Μέρος που προτίθεται να τροποποιήσει ή να διορθώσει τις δεσμεύσεις του μπορεί να προσφύγει


text:
σε επίλυση διαφορών δυνάμει του κεφαλαίου 21 για να προσδιοριστεί αν είναι δικαιολογημένη η ένσταση. Μια σκοπούμενη τροποποίηση ή διόρθωση για την οποία έχει υποβληθεί ένσταση θεωρείται ότι έχει γίνει δεκτή μόνον όταν συμφωνηθεί αυτό με διαβουλεύσεις ή αν αυτό αποφασιστεί από την επιτροπή που συστήνεται δυνάμει του άρθρου 21.7.
 ΑΡΘΡΟ 10.15
 Συνεργασία
 Τα Μέρη επιδιώκουν τη συνεργασία με σκοπό να κατανοήσουν καλύτερα τις αντίστοιχες αγορές δημόσιων συμβάσεων. Τα Μέρη αναγνωρίζουν επίσης ότι η συμμετοχή των σχετικών κλάδων παραγωγής των Μερών, μέσω του διαλόγου, είναι σημαντική για τον σκοπό αυτό.
 ΑΡΘΡΟ 10.16
 Επιτροπή δημόσιων συμβάσεων
 1. Η επιτροπή δημόσιων συμβάσεων, η οποία συγκροτείται βάσει του άρθρου 22.3 (εφεξής στο παρόν άρθρο «η επιτροπή»), είναι αρμόδια για την αποτελεσματική εφαρμογή και λειτουργία του παρόντος κεφαλαίου.
 2. Η επιτροπή ασκεί τα ακόλουθα καθήκοντα:
 α)
 υποβάλλει συστάσεις στη μεικτή επιτροπή για τη λήψη αποφάσεων που τροποποιούν το μέρος 2 του παραρτήματος 10, ώστε να ενσωματωθούν οι τροποποιήσεις ή οι διορθώσεις που έγιναν δεκτές δυνάμει του άρθρου 10.14 ή οι συμφωνηθείσες αντισταθμιστικές προσαρμογές·
 β)
 εγκρίνει ρυθμίσεις για τη γνωστοποίηση των στατιστικών στοιχείων σύμφωνα με το άρθρο 10.13, αν κριθεί αναγκαίο·
 γ)
 εξετάζει ζητήματα σχετικά με δημόσιες συμβάσεις τα οποία παραπέμπονται στην επιτροπή από ένα Μέρος· και
 δ)
 ανταλλάσσει πληροφορίες σχετικά με τις ευκαιρίες για δημόσιες συμβάσεις, συμπεριλαμβανομένων των ευκαιριών σε τοπικό επίπεδο, οι οποίες παρουσιάζονται σε κάθε Μέρος·
 ΑΡΘΡΟ 10.17
 Σημεία επαφής
 Κάθε Μέρος, κατά την έναρξη ισχύος της παρούσας συμφωνίας, ορίζει ένα σημείο επαφής για την εφαρμογή του παρόντος κεφαλαίου και κοινοποιεί στο άλλο Μέρος τα στοιχεία επικοινωνίας, συμπεριλαμβανομένων πληροφοριών σχετικά με τους αρμόδιους υπαλλήλους. Τα Μέρη προβαίνουν αμέσως σε αμοιβαία ενημέρωση όσον αφορά κάθε μεταβολή των εν λόγω λεπτομερών στοιχείων επικοινωνίας.
 ΚΕΦΑΛΑΙΟ 11
 ΠΟΛΙΤΙΚΗ ΑΝΤΑΓΩΝΙΣΜΟΥ
 ΑΡΘΡΟ 11.1
 Αρχές
 Τα Μέρη αναγνωρίζουν τη σημασία του δίκαιου και ελεύθερου ανταγωνισμού στο πλαίσιο των εμπορικών και επενδυτικών σχέσεων τους. Τα Μέρη αναγνωρίζουν ότι οι επιχειρηματικές πρακτικές που είναι αντίθετες προς τον ανταγωνισμό μπορούν να στρεβλώσουν την εύρυθμη λειτουργία των αγορών και, γενικώς, να υπονομεύσουν τα οφέλη που προκύπτουν από την απελευθέρωση του εμπορίου και των επενδύσεων.
 ΑΡΘΡΟ 11.2
 Πρακτικές αντίθετες προς τον ανταγωνισμό
 Κάθε Μέρος λαμβάνει μέτρα, σύμφωνα με τις νομοθετικές και κανονιστικές διατάξεις του, τα οποία θεωρεί κατάλληλα για την αντιμετώπιση πρακτικών αντίθετων προς τον ανταγωνισμό, ώστε να επιτευχθούν οι στόχοι της παρούσας συμφωνίας.
 ΑΡΘΡΟ 11.3
 Νομοθετικό και κανονιστικό πλαίσιο
 1. Κάθε Μέρος διατηρεί τη σχετική με τον ανταγωνισμό νομοθεσία του που εφαρμόζεται σε όλες τις επιχειρήσεις σε όλους τους τομείς της οικονομίας και με την οποία αντιμετωπίζονται αποτελεσματικά οι ακόλουθες πρακτικές που είναι αντίθετες προς τον ανταγωνισμό:
 α)
 για την Ευρωπαϊκή Ένωση:
 i)
 συμφωνίες μεταξύ επιχειρήσεων, αποφάσεις ενώσεων επιχειρήσεων και εναρμονισμένες πρακτικές που έχουν ως στόχο ή αποτέλεσμα την παρεμπόδιση, τον περιορισμό ή τη στρέβλωση του ανταγωνισμού·
 ii)
 κατάχρηση δεσπόζουσας θέσης από μία ή περισσότερες επιχειρήσεις· και
 iii)
 συγχωνεύσεις ή συγκεντρώσεις μεταξύ επιχειρήσεων που θα μπορούσαν να εμποδίσουν σημαντικά τον ανταγωνισμό· και
 β)
 για την Ιαπωνία:
 i)
 ιδιωτικά μονοπώλια·
 ii)
 αδικαιολόγητος περιορισμός του εμπορίου·
 iii)
 αθέμιτες εμπορικές πρακτικές· και
 iv)
 συγχωνεύσεις ή εξαγορές


text:
που θα περιόριζαν σημαντικά τον ανταγωνισμό σε έναν συγκεκριμένο τομέα εμπορίου.
 2. Κάθε Μέρος εφαρμόζει τη νομοθεσία του για τον ανταγωνισμό σε όλες τις επιχειρήσεις, ιδιωτικές ή δημόσιες, που έχουν οικονομικές δραστηριότητες. Αυτό δεν εμποδίζει ένα Μέρος από το να προβλέπει εξαιρέσεις από τη νομοθεσία του για τον ανταγωνισμό, με την προϋπόθεση ότι τέτοιου είδους εξαιρέσεις είναι διαφανείς και περιορίζονται σε όσα είναι αναγκαία για τη διασφάλιση του δημόσιου συμφέροντος. Οι εξαιρέσεις τέτοιου είδους δεν μπορούν να υπερβαίνουν όσα είναι αναγκαία για την επίτευξη των στόχων του δημόσιου συμφέροντος που έχουν οριστεί από το εν λόγω Μέρος.
 3. Για τους σκοπούς του παρόντος κεφαλαίου, ως «οικονομικές δραστηριότητες» νοούνται αυτές που αφορούν την προσφορά αγαθών και υπηρεσιών σε μια αγορά.
 ΑΡΘΡΟ 11.4
 Λειτουργική ανεξαρτησία
 Κάθε Μέρος διατηρεί μια λειτουργικά ανεξάρτητη αρχή που είναι υπεύθυνη και αρμόδια για την αποτελεσματική επιβολή της νομοθεσίας του για τον ανταγωνισμό.
 ΑΡΘΡΟ 11.5
 Απαγόρευση των διακρίσεων
 Κατά την εφαρμογή της νομοθεσίας του για τον ανταγωνισμό, κάθε Μέρος σέβεται την αρχή της απαγόρευσης των διακρίσεων για όλες τις επιχειρήσεις, ανεξάρτητα από την ιθαγένεια και το είδος της ιδιοκτησίας των επιχειρήσεων.
 ΑΡΘΡΟ 11.6
 Δίκαιος χαρακτήρας των διαδικασιών
 Κατά την εφαρμογή της νομοθεσίας του για τον ανταγωνισμό, κάθε Μέρος σέβεται την αρχή του δίκαιου χαρακτήρα των διαδικασιών για όλες τις επιχειρήσεις, ανεξάρτητα από την ιθαγένεια και το είδος της ιδιοκτησίας των επιχειρήσεων.
 ΑΡΘΡΟ 11.7
 Διαφάνεια
 Κάθε Μέρος εφαρμόζει τη νομοθεσία του για τον ανταγωνισμό με διαφανή τρόπο. Κάθε Μέρος προάγει τη διαφάνεια στην πολιτική του για τον ανταγωνισμό.
 ΑΡΘΡΟ 11.8
 Συνεργασία για την επιβολή της νομοθεσίας
 1. Για την επίτευξη των στόχων της παρούσας συμφωνίας και για τη συμβολή στην αποτελεσματική επιβολή της νομοθεσίας κάθε Μέρους για τον ανταγωνισμό, τα Μέρη αναγνωρίζουν ότι είναι προς το κοινό συμφέρον τους να προαγάγουν τη συνεργασία και τον συντονισμό μεταξύ των αρχών για τον ανταγωνισμό ως προς τις εξελίξεις στην πολιτική για τον ανταγωνισμό και τις δραστηριότητες επιβολής, στο πλαίσιο της συμφωνίας μεταξύ της Ευρωπαϊκής Κοινότητας και της Κυβέρνησης της Ιαπωνίας σχετικά με τη συνεργασία για δραστηριότητες αντίθετες με τον ανταγωνισμό, που υπογράφηκε στις Βρυξέλλες στις 10 Ιουλίου 2003 (εφεξής αναφέρεται στο παρόν κεφάλαιο ως «συμφωνία για τη συνεργασία στον τομέα των δραστηριοτήτων που είναι αντίθετες με τον ανταγωνισμό»).
 2. Για να διευκολυνθεί η συνεργασία και ο συντονισμός που αναφέρονται στην παράγραφο 1, οι αρμόδιες για τον ανταγωνισμό αρχές των Μερών μπορούν να ανταλλάσσουν ή με άλλο τρόπο να κοινοποιούν πληροφορίες, στο πλαίσιο της συμφωνίας σχετικά με τη συνεργασία για δραστηριότητες αντίθετες με τον ανταγωνισμό.
 ΑΡΘΡΟ 11.9
 Επίλυση διαφορών
 Οι διατάξεις του παρόντος κεφαλαίου δεν υπάγονται στη διαδικασία επίλυσης διαφορών του κεφαλαίου 21.
 ΚΕΦΑΛΑΙΟ 12
 ΕΠΙΔΟΤΗΣΕΙΣ
 ΑΡΘΡΟ 12.1
 Αρχές
 Τα Μέρη αναγνωρίζουν ότι μπορούν να χορηγούν επιδοτήσεις, όταν αυτές είναι αναγκαίες για την επίτευξη των στόχων της δημόσιας πολιτικής. Ωστόσο, ορισμένες επιδοτήσεις είναι δυνατό να στρεβλώσουν την εύρυθμη λειτουργία των αγορών και να υπονομεύσουν τα οφέλη που προκύπτουν από την απελευθέρωση του εμπορίου και των επενδύσεων. Κατ' αρχήν, οι επιδοτήσεις δεν θα πρέπει να χορηγούνται από ένα Μέρος, όταν αυτό διαπιστώσει ότι


text:
έχουν ή θα μπορούσαν να έχουν σημαντικές αρνητικές συνέπειες για το εμπόριο ή τις επενδύσεις μεταξύ των Μερών.
 ΑΡΘΡΟ 12.2
 Ορισμοί
 Για τους σκοπούς του παρόντος κεφαλαίου ισχύουν οι ακόλουθοι ορισμοί:
 α)
 «οικονομικές δραστηριότητες»: οι δραστηριότητες που αφορούν την προσφορά αγαθών και υπηρεσιών σε μια αγορά·
 β)
 «επιδότηση»: μέτρο το οποίο πληροί, κατ' αναλογία, τις προϋποθέσεις του άρθρου 1 παράγραφος 1 της συμφωνίας για τις επιδοτήσεις και τα αντισταθμιστικά μέτρα, ανεξάρτητα από το αν οι αποδέκτες της επιδότησης δραστηριοποιούνται στον τομέα των αγαθών ή των υπηρεσιών· και
 γ)
 «επιδότηση ατομικού χαρακτήρα»: επιδότηση που χαρακτηρίζεται, κατ' αναλογία, ατομικού χαρακτήρα σύμφωνα με το άρθρο 2 της συμφωνίας για τις επιδοτήσεις και τα αντισταθμιστικά μέτρα.
 ΑΡΘΡΟ 12.3
 Πεδίο εφαρμογής
 1. Το παρόν κεφάλαιο εφαρμόζεται σε επιδοτήσεις ατομικού χαρακτήρα στον βαθμό που αφορούν οικονομικές δραστηριότητες (63).
 2. Το παρόν κεφάλαιο δεν εφαρμόζεται σε επιδοτήσεις που χορηγούνται σε επιχειρήσεις στις οποίες έχει ανατεθεί από το κράτος η παροχή υπηρεσιών προς το ευρύ κοινό για στόχους δημόσιας πολιτικής. Τέτοιες εξαιρέσεις από τους κανόνες για τις επιδοτήσεις είναι διαφανείς και δεν υπερβαίνουν τους στόχους δημόσιας πολιτικής.
 3. Το παρόν κεφάλαιο δεν εφαρμόζεται στις επιδοτήσεις που χορηγούνται για την αντιστάθμιση της ζημίας που προκλήθηκε από φυσικές καταστροφές ή άλλες εξαιρετικές περιστάσεις.
 4. Τα άρθρα 12.5 και 12.6 δεν εφαρμόζονται στις επιδοτήσεις των οποίων τα σωρευτικά ποσά ή οι προϋπολογισμοί είναι κάτω των 450 000 σε ειδικά τραβηκτικά δικαιώματα (στο εξής «ΕΤΔ») ανά δικαιούχο για περίοδο τριών διαδοχικών ετών.
 5. Τα άρθρα 12.6 και 12.7 δεν εφαρμόζονται σε επιδοτήσεις που αφορούν συναλλαγές αγαθών που καλύπτονται από το παράρτημα 1 της συμφωνίας για τη γεωργία και τις επιδοτήσεις που αφορά το εμπόριο ψαριών και αλιευτικών προϊόντων.
 6. Το άρθρο 12.7 δεν εφαρμόζεται σε επιδοτήσεις που χορηγούνται προσωρινά για την αντιμετώπιση εθνικής ή παγκόσμιας οικονομικής κατάστασης έκτακτης ανάγκης (64). Οι επιδοτήσεις τέτοιου είδους είναι στοχευμένες, οικονομικές, αποτελεσματικές και αποδοτικές κατά τρόπο ώστε να συνιστούν ανακούφιση για την προσωρινή εθνική ή παγκόσμια οικονομική κατάσταση έκτακτης ανάγκης.
 7. Το παρόν κεφάλαιο δεν εφαρμόζεται στις οπτικοακουστικές υπηρεσίες.
 8. Το άρθρο 12.7 δεν εφαρμόζεται στις επιδοτήσεις που χορηγούνται από επίπεδα ιεραρχικά κατώτερα από το επίπεδο της κεντρικής κυβέρνησης κάθε Μέρους. Εκπληρώνοντας τις υποχρεώσεις που υπέχει δυνάμει του παρόντος κεφαλαίου, κάθε Μέρος λαμβάνει τα εύλογα μέτρα που έχει στη διάθεσή του για να εξασφαλίσει ότι τηρούνται οι διατάξεις του παρόντος κεφαλαίου από τα ιεραρχικά κατώτερα επίπεδα από το επίπεδο της κεντρικής κυβέρνησης του εν λόγω Μέρους.
 ΑΡΘΡΟ 12.4
 Σχέση με τη συμφωνία ΠΟΕ
 Καμία διάταξη του παρόντος κεφαλαίου δεν θίγει τα δικαιώματα και τις υποχρεώσεις οποιουδήποτε Μέρους που προβλέπονται από τη συμφωνία ΕΑΜ, από το άρθρο XVI της GATT 1994 και το άρθρο XV της GATS.
 ΑΡΘΡΟ 12.5
 Κοινοποίηση
 1. Κάθε Μέρος κοινοποιεί στα αγγλικά στο άλλο Μέρος τη νομική βάση, τη μορφή, το ποσό ή τον προϋπολογισμό και, όπου είναι δυνατό, το όνομα του αποδέκτη οποιασδήποτε επιδότησης ατομικού χαρακτήρα χορηγείται ή διατηρείται (65) από το κοινοποιούν Μέρος, κάθε δύο έτη από την έναρξη ισχύος της παρούσας συμφωνίας. Ωστόσο, η πρώτη κοινοποίηση γίνεται πριν παρέλθουν τρία


text:
έτη από την ημερομηνία έναρξης ισχύος της παρούσας συμφωνίας.
 2. Αν ένα Μέρος δημοσιοποιήσει σε έναν επίσημο ιστότοπο τις πληροφορίες που αναφέρονται στην παράγραφο 1, θεωρείται ότι πραγματοποιήθηκε η κοινοποίηση σύμφωνα με την παράγραφο 1. Αν ένα Μέρος κοινοποιήσει επιδοτήσεις δυνάμει του άρθρου 25.2 της συμφωνίας ΕΑΜ, το Μέρος θεωρείται ότι έχει ικανοποιήσει την απαίτηση της παραγράφου 1 όσον αφορά τέτοιου είδους επιδοτήσεις.
 3. Όσον αφορά τις επιδοτήσεις που έχουν σχέση με υπηρεσίες, το παρόν άρθρο εφαρμόζεται μόνο στους ακόλουθους τομείς: αρχιτεκτονικές υπηρεσίες και υπηρεσίες μηχανικού, τραπεζικές υπηρεσίες, υπηρεσίες υπολογιστών, κατασκευαστικές υπηρεσίες, υπηρεσίες ενέργειας, περιβαλλοντικές υπηρεσίες, υπηρεσίες κατεπείγουσας παράδοσης, ασφαλιστικές υπηρεσίες, τηλεπικοινωνιακές υπηρεσίες και μεταφορικές υπηρεσίες.
 ΑΡΘΡΟ 12.6
 Διαβουλεύσεις
 1. Στην περίπτωση που ένα Μέρος θεωρεί ότι μια επιδότηση του άλλου Μέρους έχει ή θα μπορούσε να έχει σημαντικές αρνητικές συνέπειες για τα εμπορικά ή επενδυτικά συμφέροντά του δυνάμει του παρόντος κεφαλαίου, το πρώτο Μέρος μπορεί να υποβάλει αίτημα για διαβούλευση εγγράφως. Τα Μέρη ξεκινούν διαβουλεύσεις με σκοπό την επίλυση του ζητήματος, με την προϋπόθεση ότι στο αίτημα περιέχεται εξήγηση σχετικά με το πώς η επιδότηση έχει ή θα μπορούσε να έχει σημαντικές αρνητικές συνέπειες για το εμπόριο ή τις επενδύσεις μεταξύ των Μερών.
 2. Στη διάρκεια των διαβουλεύσεων, το Μέρος που παρέλαβε το αίτημα για διαβούλευση μεριμνά ώστε να παράσχει πληροφορίες για την επιδότηση, αν αυτό ζητηθεί από το άλλο Μέρος, όπως:
 α)
 τη νομική βάση και τον στόχο πολιτικής ή τον σκοπό της επιδότησης·
 β)
 τη μορφή της επιδότησης όπως επιχορήγηση, δάνειο, εγγύηση, επιστρεπτέα προκαταβολή, εισφορά κεφαλαίου ή φορολογικό πλεονέκτημα·
 γ)
 τις ημερομηνίες και τη διάρκεια παροχής της επιδότησης και τους λοιπούς χρονικούς περιορισμούς που ενδεχομένως ισχύουν σε σχέση με αυτήν·
 δ)
 τις προϋποθέσεις επιλεξιμότητας της επιδότησης·
 ε)
 το συνολικό ποσό ή το ετήσιο ποσό που έχει προϋπολογιστεί για την επιδότηση και τη δυνατότητα περιορισμού της επιδότησης·
 στ)
 όπου είναι δυνατό, τον αποδέκτη της επιδότησης· και
 ζ)
 οποιαδήποτε άλλη πληροφορία, συμπεριλαμβανομένων των στατιστικών στοιχείων, που θα επιτρέψει αξιολόγηση των συνεπειών της επιδότησης για το εμπόριο ή τις επενδύσεις.
 3. Για τη διευκόλυνση των διαβουλεύσεων, το Μέρος στο οποίο υποβάλλεται το αίτημα παρέχει εγγράφως πληροφορίες σχετικά με την επίμαχη επιδότηση εντός προθεσμίας 90 ημερών από την ημερομηνία παραλαβής του αιτήματος που αναφέρεται στην παράγραφο 1.
 4. Σε περίπτωση που κάποια πληροφορία που αναφέρεται στην παράγραφο 2 δεν παρασχεθεί από το Μέρος στο οποίο έχει υποβληθεί το αίτημα, το Μέρος εξηγεί στη γραπτή απάντησή του γιατί δεν παρείχε την πληροφορία.
 5. Αν το Μέρος που ζητεί τη διαβούλευση εξακολουθεί να θεωρεί, μετά τις διαβουλεύσεις, ότι μια επιδότηση έχει ή θα μπορούσε να έχει σημαντικές αρνητικές συνέπειες για τα εμπορικά ή επενδυτικά συμφέροντά του δυνάμει του παρόντος κεφαλαίου, το Μέρος από το οποίο ζητείται η διαβούλευση εξετάζει ευμενώς το ζήτημα που προβληματίζει το αιτούν Μέρος. Τυχόν λύση θεωρείται εφικτή και αποδεκτή από το Μέρος που ζήτησε τη διαβούλευση.
 ΑΡΘΡΟ 12.7
 Απαγορευόμενες επιδοτήσεις
 Απαγορεύονται οι ακόλουθες επιδοτήσεις ενός Μέρους που έχουν ή θα μπορούσαν να έχουν σημαντικές αρνητικές συνέπειες για το εμπόριο ή τις επενδύσεις μεταξύ των Μερών:
 α)
 κάθε νομική ή


text:
άλλη ρύθμιση βάσει της οποίας ένας κρατικός ή δημόσιος φορέας είναι υπεύθυνος για την κάλυψη των χρεών ή των υποχρεώσεων μιας επιχείρησης χωρίς κανέναν περιορισμό ως προς το ποσό και τη διάρκεια της ευθύνης αυτής· και
 β)
 επιδοτήσεις για την αναδιάρθρωση μιας προβληματικής ή αφερέγγυας επιχείρησης, όταν η επιχείρηση δεν διαθέτει αξιόπιστο σχέδιο αναδιάρθρωσης. Το σχέδιο αναδιάρθρωσης καταρτίζεται σε εύλογο χρονικό διάστημα αφότου η επιχείρηση λάβει την προσωρινή χρηματική ενίσχυση (66). Το σχέδιο αναδιάρθρωσης βασίζεται σε ρεαλιστικές παραδοχές με σκοπό να εξασφαλιστεί η επιστροφή στη μακροπρόθεσμη βιωσιμότητα της προβληματικής ή αφερέγγυας επιχείρησης εντός εύλογου χρονικού διαστήματος. Η ίδια η επιχείρηση ή οι ιδιοκτήτες της συμβάλλουν με σημαντικά κεφάλαια ή περιουσιακά στοιχεία στο κόστος της αναδιάρθρωσης.
 ΑΡΘΡΟ 12.8
 Χρήση των επιδοτήσεων
 Κάθε Μέρος μεριμνά ώστε οι επιχειρήσεις να χρησιμοποιούν τις επιδοτήσεις μόνο για τον ειδικό στόχο για τον οποίο χορηγήθηκαν.
 ΑΡΘΡΟ 12.9
 Γενικές εξαιρέσεις
 Για τους σκοπούς του παρόντος κεφαλαίου, το άρθρο ΧΧ της συμφωνίας GATT 1994 και το άρθρο XIV της GATS ενσωματώνονται στην παρούσα συμφωνία και καθίστανται τμήμα αυτής, τηρουμένων των αναλογιών.
 ΑΡΘΡΟ 12.10
 Επίλυση διαφορών
 Το άρθρο 12.6 παράγραφος 5 δεν υπάγεται στη διαδικασία επίλυσης διαφορών του κεφαλαίου 21.
 ΚΕΦΑΛΑΙΟ 13
 ΚΡΑΤΙΚΕΣ ΕΠΙΧΕΙΡΗΣΕΙΣ, ΕΠΙΧΕΙΡΗΣΕΙΣ ΣΤΙΣ ΟΠΟΙΕΣ ΧΟΡΗΓΟΥΝΤΑΙ ΕΙΔΙΚΑ ΔΙΚΑΙΩΜΑΤΑ Ή ΠΡΟΝΟΜΙΑ ΚΑΙ ΟΡΙΣΘΕΝΤΑ ΜΟΝΟΠΩΛΙΑ
 ΑΡΘΡΟ 13.1
 Ορισμοί
 Για τους σκοπούς του παρόντος κεφαλαίου ισχύουν οι ακόλουθοι ορισμοί:
 α)
 «Ρύθμιση»: η ρύθμιση σχετικά με τις εξαγωγικές πιστώσεις οι οποίες τυγχάνουν δημόσιας στήριξης, η οποία συντάχθηκε στο πλαίσιο του Οργανισμού για την Οικονομική Συνεργασία και Ανάπτυξη (ΟΟΣΑ) ή διάδοχος συμφωνία, είτε εκπονήθηκε εντός είτε εκτός του πλαισίου του ΟΟΣΑ, η οποία εγκρίθηκε από τουλάχιστον 12 αρχικά μέλη του ΠΟΕ που συμμετείχαν στη ρύθμιση από την 1η Ιανουαρίου 1979·
 β)
 «εμπορικές δραστηριότητες»: δραστηριότητες τις οποίες ασκεί η επιχείρηση με σκοπό το κέρδος (67) και οι οποίες έχουν ως αποτέλεσμα την παραγωγή ενός αγαθού ή την παροχή μιας υπηρεσίας, που θα πωληθούν στους καταναλωτές στη σχετική αγορά σε ποσότητες και τιμές που καθορίζονται από την επιχείρηση·
 γ)
 «εμπορικά κριτήρια»: η τιμή, η ποιότητα, η διαθεσιμότητα, η εμπορευσιμότητα, η μεταφορά και άλλοι όροι και προϋποθέσεις αγοράς ή πώλησης, ή άλλοι παράγοντες που λαμβάνονται συνήθως υπόψη κατά τη λήψη εμπορικών αποφάσεων από μια ιδιωτική επιχείρηση η οποία λειτουργεί σύμφωνα με τις αρχές της οικονομίας της αγοράς στον σχετικό επιχειρηματικό ή βιομηχανικό κλάδο·
 δ)
 «ορισμός μονοπωλίου»: η δημιουργία ή έγκριση μονοπωλίου, ή η επέκταση του πεδίου εφαρμογής ενός μονοπωλίου ώστε να καλύπτει ένα πρόσθετο αγαθό ή υπηρεσία,
 ε)
 «ορισθέν μονοπώλιο»: οντότητα, συμπεριλαμβανομένου ενός ομίλου ή κρατικού φορέα, η οποία σε μια δεδομένη αγορά στο έδαφος ενός από τα Μέρη ορίζεται ως ο μοναδικός προμηθευτής ή αγοραστής ενός αγαθού ή μιας υπηρεσίας, αλλά δεν περιλαμβάνει οντότητα στην οποία έχει εκχωρηθεί αποκλειστικό δικαίωμα διανοητικής ιδιοκτησίας απλώς και μόνο λόγω της συγκεκριμένης εκχώρησης·
 στ)
 «επιχείρηση στην οποία χορηγούνται ειδικά δικαιώματα ή προνόμια»: κάθε επιχείρηση, δημόσια ή ιδιωτική, συμπεριλαμβανομένης τυχόν θυγατρικής, στην οποία ένα από τα Μέρη έχει χορηγήσει ειδικά δικαιώματα ή προνόμια· ειδικά δικαιώματα ή προνόμια χορηγούνται από ένα Μέρος όταν το εν λόγω Μέρος ορίζει συγκεκριμένο αριθμό


text:
επιχειρήσεων στις οποίες επιτρέπεται να παρέχουν ένα αγαθό ή μια υπηρεσία, χωρίς να τηρούνται αντικειμενικά, αναλογικά και άνευ διακρίσεων κριτήρια, με αποτέλεσμα να επηρεάζεται ουσιωδώς η ικανότητα οποιασδήποτε άλλης επιχείρησης να παρέχει το ίδιο αγαθό ή την ίδια υπηρεσία στην ίδια γεωγραφική περιοχή υπό ουσιαστικά ισοδύναμους όρους·
 ζ)
 «υπηρεσία που παρέχεται κατά την άσκηση κρατικής εξουσίας»: υπηρεσία παρεχόμενη κατά την άσκηση κρατικής εξουσίας όπως ορίζεται στη GATS και, ανάλογα με την περίπτωση, στο παράρτημα για τις χρηματοπιστωτικές υπηρεσίες της GATS· και
 η)
 «κρατική επιχείρηση»: επιχείρηση που αναπτύσσει εμπορικές δραστηριότητες στην οποία ένα Μέρος:
 i)
 κατέχει μερίδιο άνω του 50 % των δικαιωμάτων ψήφου·
 ii)
 ελέγχει, άμεσα ή έμμεσα μέσω ιδιοκτησιακών συμφερόντων, την άσκηση των δικαιωμάτων ψήφου σε ποσοστό άνω του 50 %·
 iii)
 διατηρεί την εξουσία να διορίζει την πλειοψηφία των μελών του διοικητικού συμβουλίου ή οποιουδήποτε άλλου ισοδύναμου διοικητικού οργάνου· ή
 iv)
 έχει την εξουσία να κατευθύνει νομικά τις ενέργειες της επιχείρησης ή ασκεί με κάποιο τρόπο έλεγχο σε ισοδύναμο βαθμό σύμφωνα με τις νομοθετικές και κανονιστικές διατάξεις του.
 ΑΡΘΡΟ 13.2
 Πεδίο εφαρμογής
 1. Το παρόν κεφάλαιο εφαρμόζεται σε κρατικές επιχειρήσεις, σε επιχειρήσεις στις οποίες χορηγούνται ειδικά δικαιώματα ή προνόμια και σε ορισθέντα μονοπώλια, που αναπτύσσουν εμπορικές δραστηριότητες. Σε περίπτωση που μια επιχείρηση συνδυάζει εμπορικές και μη εμπορικές δραστηριότητες, το παρόν κεφάλαιο καλύπτει μόνον τις εμπορικές δραστηριότητες της εν λόγω επιχείρησης.
 2. Το παρόν κεφάλαιο εφαρμόζεται σε κρατικές επιχειρήσεις, επιχειρήσεις στις οποίες χορηγούνται ειδικά δικαιώματα ή προνόμια και ορισθέντα μονοπώλια σε όλα τα διοικητικά επίπεδα.
 3. Το παρόν κεφάλαιο δεν εφαρμόζεται σε καταστάσεις όπου κρατικές επιχειρήσεις, επιχειρήσεις στις οποίες χορηγούνται ειδικά δικαιώματα ή προνόμια και ορισθέντα μονοπώλια λειτουργούν ως αναθέτοντες φορείς που καλύπτονται είτε από τα παραρτήματα του Μέρους στο προσάρτημα Ι της ΣΔΣ είτε από το μέρος 2 του παραρτήματος 10 και εκτελούν σύμβαση για κρατικούς σκοπούς και η οποία δεν συνάπτεται με σκοπό την πώληση ή τη μεταπώληση για εμπορικούς σκοπούς ή για την παροχή αγαθών ή υπηρεσιών με σκοπό την πώληση για εμπορικούς σκοπούς.
 4. Το παρόν κεφάλαιο δεν εφαρμόζεται σε υπηρεσίες που παρέχονται στο πλαίσιο της άσκησης κρατικής εξουσίας.
 5. Το παρόν κεφάλαιο δεν εφαρμόζεται σε κρατική επιχείρηση, σε επιχείρηση στην οποία έχουν χορηγηθεί ειδικά δικαιώματα ή προνόμια ή ορισθέν μονοπώλιο, αν σε κάποιο από τα τρία προηγούμενα διαδοχικά οικονομικά έτη τα ετήσια έσοδα από τις εμπορικές δραστηριότητες της επιχείρησης ή το σχετικό μονοπώλιο ήταν λιγότερα από 200 εκατ. ΕΤΔ.
 6. Το άρθρο 13.5 δεν εφαρμόζεται στην παροχή χρηματοπιστωτικών υπηρεσιών από κρατική επιχείρηση δυνάμει κρατικής εντολής, αν η εν λόγω παροχή χρηματοπιστωτικών υπηρεσιών:
 α)
 ενισχύει τις εξαγωγές ή τις εισαγωγές, με την προϋπόθεση ότι οι εν λόγω υπηρεσίες:
 i)
 δεν έχουν σκοπό να εκτοπίσουν την εμπορική χρηματοδότηση· ή
 ii)
 προσφέρονται υπό όρους που δεν είναι λιγότερο ευνοϊκοί από εκείνους που θα μπορούσαν να υπάρξουν για συγκρίσιμες χρηματοπιστωτικές υπηρεσίες στην εμπορική αγορά·
 β)
 υποστηρίζει τις ιδιωτικές επενδύσεις εκτός της επικράτειας του Μέρους, με την προϋπόθεση ότι οι υπηρεσίες αυτές:
 i)
 δεν έχουν σκοπό να εκτοπίσουν την εμπορική χρηματοδότηση· ή
 ii)
 προσφέρονται υπό όρους που δεν είναι


text:
λιγότερο ευνοϊκοί από εκείνους που θα μπορούσαν να υπάρξουν για συγκρίσιμες χρηματοπιστωτικές υπηρεσίες στην εμπορική αγορά· ή
 γ)
 προσφέρεται με όρους συνεπείς προς τη ρύθμιση, με την προϋπόθεση ότι εμπίπτει στο πεδίο εφαρμογής της ρύθμισης.
 7. Το άρθρο 13.5 δεν εφαρμόζεται στους τομείς που προβλέπονται στο άρθρο 8.6 παράγραφος 2.
 8. Το άρθρο 13.5 δεν εφαρμόζεται στον βαθμό που μια κρατική επιχείρηση, μια επιχείρηση στην οποία έχουν χορηγηθεί ειδικά δικαιώματα ή προνόμια ή ορισθέν μονοπώλιο ενός Μέρους πραγματοποιεί αγορές και πωλήσεις αγαθού ή υπηρεσίας δυνάμει:
 α)
 τυχόν υπάρχοντος μη συμμορφούμενου μέτρου σύμφωνα με το άρθρο 8.12 παράγραφος 1 και με το άρθρο 8.18 παράγραφος 1 που το Μέρος διατηρεί, εξακολουθεί να διατηρεί, ανανεώνει ή τροποποιεί όπως προβλέπεται στον πίνακα στο παράρτημα Ι του παραρτήματος 8-Β· ή
 β)
 τυχόν μη συμμορφούμενου μέτρου ενός Μέρους σύμφωνα με το άρθρο 8.12 παράγραφος 2 και το άρθρο 8.18 παράγραφος 2 ως προς τους τομείς, υποτομείς ή δραστηριότητες που παρατίθενται στον πίνακά του στο παράρτημα ΙΙ του παραρτήματος 8.Β.
 ΑΡΘΡΟ 13.3
 Σχέση με τη συμφωνία ΠΟΕ
 Τα Μέρη επιβεβαιώνουν τα δικαιώματα και τις υποχρεώσεις τους σύμφωνα με τις παραγράφους 1 έως 3 του άρθρου XVII της GATT 1994, το μνημόνιο συμφωνίας για την ερμηνεία του άρθρου XVII της Γενικής Συμφωνίας Δασμών και Εμπορίου του 1994, καθώς και με το άρθρο VIII παράγραφοι 1, 2 και 5της GATS.
 ΑΡΘΡΟ 13.4
 Γενικές διατάξεις
 1. Με την επιφύλαξη των δικαιωμάτων και των υποχρεώσεων κάθε Μέρους δυνάμει του παρόντος κεφαλαίου, καμία διάταξη του παρόντος κεφαλαίου δεν εμποδίζει ένα Μέρος να συστήσει ή να διατηρήσει κρατική επιχείρηση, να χορηγήσει σε επιχείρηση ειδικά δικαιώματα ή προνόμια ή να ορίσει μονοπώλιο.
 2. Κανένα Μέρος δεν ζητά από κρατική επιχείρηση, από επιχείρηση στην οποία έχουν χορηγηθεί ειδικά δικαιώματα ή προνόμια ή ορισθέν μονοπώλιο να ενεργήσει με τρόπο ασύμβατο προς το παρόν κεφάλαιο ούτε την ενθαρρύνει να το πράξει.
 ΑΡΘΡΟ 13.5
 Μεταχείριση χωρίς διακρίσεις και εμπορικά κριτήρια
 1. Κάθε Μέρος εξασφαλίζει ότι καθεμία από τις κρατικές επιχειρήσεις του, τις επιχειρήσεις στις οποίες έχουν χορηγηθεί ειδικά δικαιώματα ή προνόμια και ορισθέντα μονοπώλια, όταν αναπτύσσει εμπορικές δραστηριότητες.
 α)
 ενεργεί με εμπορικά κριτήρια κατά την αγορά ή την πώληση αγαθού ή υπηρεσίας, εκτός από τις περιπτώσεις όπου ικανοποιεί τυχόν όρους της εντολής που του/της έχει δοθεί για παροχή δημόσιας υπηρεσίας, οι οποίοι δεν είναι ασύμβατοι με τα στοιχεία β) ή γ)·
 β)
 κατά την αγορά αγαθού ή υπηρεσίας:
 i)
 επιφυλάσσει σε αγαθό ή υπηρεσία που παρέχεται από επιχείρηση του άλλου Μέρους μεταχείριση όχι λιγότερο ευνοϊκή από αυτή που επιφυλάσσει σε παρεμφερές αγαθό ή υπηρεσία που παρέχεται από επιχειρήσεις του οικείου Μέρους· και
 ii)
 επιφυλάσσει σε αγαθό ή υπηρεσία που παρέχεται από επιχείρηση που εμπίπτει στο άρθρο 8.2 στοιχείο γ) μεταχείριση όχι λιγότερο ευνοϊκή από αυτή που επιφυλάσσει σε παρεμφερές αγαθό ή υπηρεσία που παρέχεται από επιχειρήσεις του οικείου Μέρους στη σχετική αγορά του· και
 γ)
 κατά την πώληση αγαθού ή υπηρεσίας:
 i)
 επιφυλάσσει σε επιχείρηση του άλλου Μέρους μεταχείριση όχι λιγότερο ευνοϊκή από τη μεταχείριση που επιφυλάσσει σε επιχειρήσεις του οικείου μέρους· και
 ii)
 επιφυλάσσει σε επιχείρηση


text:
που εμπίπτει στο άρθρο 8.2 στοιχείο γ) μεταχείριση όχι λιγότερο ευνοϊκή από αυτή που επιφυλάσσει σε επιχειρήσεις επιχειρηματιών του οικείου Μέρους στη σχετική αγορά του (68).
 2. Η παράγραφος 1 στοιχεία β) και γ) δεν εμποδίζει μια κρατική επιχείρηση, μια επιχείρηση στην οποία χορηγούνται ειδικά δικαιώματα ή προνόμια ή ένα ορισθέν μονοπώλιο:
 α)
 να αγοράζουν ή να παρέχουν αγαθά ή υπηρεσίες υπό διαφορετικούς όρους ή προϋποθέσεις, συμπεριλαμβανομένων εκείνων που αφορούν την τιμή, με την προϋπόθεση ότι οι εν λόγω διαφορετικοί όροι ή προϋποθέσεις συνάδουν με εμπορικά κριτήρια· ή
 β)
 να αρνηθούν να αγοράσουν ή να παράσχουν αγαθά ή υπηρεσίες, με την προϋπόθεση ότι η εν λόγω άρνηση βασίζεται σε εμπορικά κριτήρια.
 ΑΡΘΡΟ 13.6
 Ρυθμιστικό πλαίσιο
 1. Τα Μέρη τηρούν και αξιοποιούν με τον καλύτερο τρόπο τα σχετικά διεθνή πρότυπα, συμπεριλαμβανομένων των κατευθυντήριων γραμμών του ΟΟΣΑ για την εταιρική διακυβέρνηση των κρατικών επιχειρήσεων.
 2. Κάθε Μέρος εξασφαλίζει ότι οποιοσδήποτε ρυθμιστικός φορέας ή άλλος φορέας στον οποίο έχουν ανατεθεί ρυθμιστικά καθήκοντα που το Μέρος έχει ορίσει ή διατηρεί είναι ανεξάρτητος και δεν είναι υπόλογος σε καμία από τις επιχειρήσεις που ρυθμίζει ο φορέας αυτός και ότι ενεργεί αμερόληπτα (69), συμπεριλαμβανομένων των κρατικών επιχειρήσεων, των επιχειρήσεων στις οποίες χορηγούνται ειδικά δικαιώματα ή προνόμια και των ορισθέντων μονοπωλίων (70).
 3. Κάθε Μέρος εφαρμόζει τις νομοθετικές και κανονιστικές διατάξεις του στις κρατικές επιχειρήσεις, τις επιχειρήσεις στις οποίες έχουν χορηγηθεί ειδικά δικαιώματα ή προνόμια και ορισθέντα μονοπώλια με τρόπο συνεπή και χωρίς διακρίσεις.
 ΑΡΘΡΟ 13.7
 Ανταλλαγή πληροφοριών
 1. Ένα Μέρος που έχει λόγο να πιστεύει ότι τα συμφέροντά του δυνάμει του παρόντος κεφαλαίου επηρεάζονται δυσμενώς από τις εμπορικές δραστηριότητες μιας κρατικής επιχείρησης, μιας επιχειρήσης στην οποία έχουν χορηγηθεί ειδικά δικαιώματα ή προνόμια ή ένα ορισθέν μονοπώλιο (στο εξής στο παρόν άρθρο «η οντότητα») του άλλου Μέρους μπορεί να ζητήσει από το άλλο Μέρος εγγράφως να παράσχει πληροφορίες σχετικά με τις εμπορικές δραστηριότητες της οντότητας που έχουν σχέση με την εκτέλεση των διατάξεων του παρόντος κεφαλαίου σύμφωνα με την παράγραφο 2.
 2. Το Μέρος από το οποίο ζητήθηκαν οι πληροφορίες παρέχει τις ακόλουθες πληροφορίες, με την προϋπόθεση ότι το αίτημα περιλαμβάνει εξήγηση σχετικά με τον τρόπο που οι δραστηριότητες της οντότητας μπορούν να επηρεάζουν τα συμφέροντα του αιτούντος Μέρους δυνάμει του παρόντος κεφαλαίου και αναφέρει ποιες από τις ακόλουθες πληροφορίες θα παρασχεθούν:
 α)
 η οργανωτική δομή της οντότητας και η σύνθεση του διοικητικού της συμβουλίου ή οποιοδήποτε άλλου ισοδύναμου οργάνου διοίκησης·
 β)
 το ποσοστό των μετοχών που κατέχουν αθροιστικά το Μέρος από το οποίο ζητούνται οι πληροφορίες, οι κρατικές επιχειρήσεις του, οι επιχειρήσεις στις οποίες έχουν χορηγηθεί ειδικά δικαιώματα ή προνόμια ή ορισθέντα μονοπώλια και το ποσοστό των δικαιωμάτων ψήφου που διατηρούν αθροιστικά στην οντότητα·
 γ)
 περιγραφή τυχόν ειδικών μετοχών ή ειδικών δικαιωμάτων ψήφου ή άλλων δικαιωμάτων που κατέχει το Μέρος από το οποίο ζητήθηκαν οι πληροφορίες, οι κρατικές επιχειρήσεις του, οι επιχειρήσεις στις οποίες έχουν χορηγηθεί ειδικά δικαιώματα ή προνόμια ή ορισθέντα μονοπώλια, όταν τα εν λόγω δικαιώματα διαφοροποιούνται από τα δικαιώματα που συνδέονται με τις γενικές κοινές μετοχές της συγκεκριμένης οντότητας·
 δ)
 περιγραφή των κρατικών


text:
διευθύνσεων ή δημόσιων φορέων που ρυθμίζουν την οντότητα, περιγραφή των απαιτήσεων υποβολής εκθέσεων που της έχουν επιβληθεί από τις εν λόγω διευθύνσεις ή δημόσιους φορείς, καθώς και περιγραφή των δικαιωμάτων και των πρακτικών, όπου είναι δυνατόν, των εν λόγω διευθύνσεων ή δημόσιων φορέων σε σχέση με τον διορισμό, την απόλυση ή τις αμοιβές των ανώτατων στελεχών και μελών του διοικητικού της συμβουλίου ή οποιουδήποτε άλλου οργάνου διοίκησης·
 ε)
 ετήσια έσοδα και συνολικά περιουσιακά στοιχεία της οντότητας για τα πιο πρόσφατα τρία έτη για τα οποία ζητούνται οι πληροφορίες·
 στ)
 τυχόν εξαιρέσεις, ασυλίες και συναφή μέτρα από τα οποία η οντότητα επωφελείται δυνάμει των νομοθετικών και κανονιστικών διατάξεων του Μέρους από το οποίο ζητούνται οι πληροφορίες· και
 ζ)
 τυχόν πρόσθετες πληροφορίες σχετικές με την οντότητα οι οποίες είναι δημοσιοποιημένες, συμπεριλαμβανομένων των ετήσιων οικονομικών εκθέσεων και ελέγχων από τρίτα μέρη.
 ΑΡΘΡΟ 13.8
 Γενικές εξαιρέσεις
 Για τους σκοπούς του παρόντος κεφαλαίου, το άρθρο ΧΧ της συμφωνίας GATT 1994 και το άρθρο XIV της GATS ενσωματώνονται στην παρούσα συμφωνία και καθίστανται τμήμα αυτής, τηρουμένων των αναλογιών.
 ΚΕΦΑΛΑΙΟ 14
 ΔΙΑΝΟΗΤΙΚΗ ΙΔΙΟΚΤΗΣΙΑ
 ΤΜΗΜΑ Α
 Γενικές διατάξεις
 ΑΡΘΡΟ 14.1
 Αρχικές διατάξεις
 1. Με στόχο τη διευκόλυνση της παραγωγής και της εμπορευματοποίησης καινοτόμων και δημιουργικών προϊόντων και της παροχής υπηρεσιών μεταξύ των Μερών, καθώς και την αύξηση των οφελών από το εμπόριο και τις επενδύσεις, τα Μέρη παρέχουν και εξασφαλίζουν επαρκή, αποτελεσματική και άνευ διακρίσεων προστασία της διανοητικής ιδιοκτησίας και προβλέπουν μέτρα για την επιβολή των δικαιωμάτων διανοητικής ιδιοκτησίας σε περίπτωση προσβολής τους, συμπεριλαμβανομένων των περιπτώσεων παράνομης απομίμησης/παραποίησης και πειρατείας, σύμφωνα με τις διατάξεις του παρόντος κεφαλαίου και των διεθνών συμφωνιών στις οποίες αμφότερα τα Μέρη αποτελούν συμβαλλόμενα μέρη.
 2. Κάθε Μέρος μπορεί, χωρίς όμως να υποχρεούται, να προβλέπει στην εσωτερική έννομη τάξη του εκτενέστερη προστασία ή αυστηρότερη επιβολή των δικαιωμάτων διανοητικής ιδιοκτησίας απ' αυτήν που επιβάλλεται βάσει του παρόντος κεφαλαίου, υπό τον όρο ότι η εν λόγω προστασία ή επιβολή δεν αντιβαίνει στις διατάξεις του παρόντος κεφαλαίου.
 3. Για τους σκοπούς του παρόντος κεφαλαίου, ως «δικαιώματα διανοητικής ιδιοκτησίας» νοούνται όλα τα είδη διανοητικής ιδιοκτησίας που καλύπτονται από τα άρθρα 14.8 έως 14.39 του παρόντος κεφαλαίου ή τα τμήματα 1 έως 7 του μέρους ΙΙ της συμφωνίας TRIPS. Η προστασία της διανοητικής ιδιοκτησίας περιλαμβάνει προστασία κατά του αθέμιτου ανταγωνισμού, όπως αναφέρεται στο άρθρο 10 δις της σύμβασης των Παρισίων για την προστασία της βιομηχανικής ιδιοκτησίας, που έγινε στο Παρίσι στις 20 Μαρτίου 1883 (εφεξής η «σύμβαση των Παρισίων») (71).
 4. Οι στόχοι και οι αρχές που καθορίζονται στο μέρος I της συμφωνίας TRIPS, ιδίως στα άρθρα 7 και 8, εφαρμόζονται αναλογικά στο παρόν κεφάλαιο.
 ΑΡΘΡΟ 14.2
 Συμφωνημένες αρχές
 Έχοντας υπόψη τους στόχους δημόσιας πολιτικής που επιδιώκουν τα εσωτερικά συστήματα, τα Μέρη αναγνωρίζουν την ανάγκη:
 α)
 προώθησης της καινοτομίας και της δημιουργικότητας·
 β)
 διευκόλυνσης της διάδοσης πληροφοριών, γνώσεων, της τεχνολογίας, του πολιτισμού και των τεχνών· και
 γ)
 προαγωγής του ανταγωνισμού και των ανοιχτών και αποδοτικών αγορών,
 μέσω των εκατέρωθεν συστημάτων τους διανοητικής ιδιοκτησίας, ενώ ταυτόχρονα θα τηρούνται οι αρχές, μεταξύ άλλων, της διαφάνειας και της μη εφαρμογής διακρίσεων και


text:
θα λαμβάνονται υπόψη τα συμφέροντα των οικείων ενδιαφερόμενων μερών, συμπεριλαμβανομένων των δικαιούχων και των χρηστών δικαιωμάτων.
 ΑΡΘΡΟ 14.3
 Διεθνείς συμφωνίες
 1. Οι διατάξεις του παρόντος κεφαλαίου συμπληρώνουν τα δικαιώματα και τις υποχρεώσεις των Μερών που απορρέουν από άλλες διεθνείς συμφωνίες στον τομέα της διανοητικής ιδιοκτησίας στις οποίες αμφότερα τα Μέρη αποτελούν συμβαλλόμενα μέρη.
 2. Τα Μέρη επιβεβαιώνουν τη δέσμευσή τους να συμμορφώνονται προς τις υποχρεώσεις τους που απορρέουν από τις διεθνείς συμφωνίες που ρυθμίζουν θέματα διανοητικής ιδιοκτησίας στις οποίες αμφότερα τα Μέρη αποτελούν συμβαλλόμενα μέρη (72) κατά την ημερομηνία έναρξης της ισχύος της παρούσας συμφωνίας, συμπεριλαμβανομένων των εξής:
 α)
 της συμφωνίας TRIPS·
 β)
 της σύμβασης των Παρισίων·
 γ)
 της διεθνούς σύμβασης για την προστασία των ερμηνευτών ή εκτελεστών καλλιτεχνών, των παραγωγών φωνογραφημάτων και των οργανισμών ραδιοτηλεόρασης, που έγινε στη Ρώμη στις 26 Οκτωβρίου 1961 (εφεξής η «σύμβαση της Ρώμης»)·
 δ)
 της σύμβασης της Βέρνης για την προστασία των λογοτεχνικών και καλλιτεχνικών έργων, που έγινε στη Βέρνη στις 9 Σεπτεμβρίου 1886 (εφεξής η «σύμβαση της Βέρνης») (73)·
 ε)
 της συνθήκης του Παγκόσμιου Οργανισμού Διανοητικής Ιδιοκτησίας για την πνευματική ιδιοκτησία, που υιοθετήθηκε στη Γενεύη στις 20 Δεκεμβρίου 1996·
 στ)
 της συνθήκης του Παγκόσμιου Οργανισμού Διανοητικής Ιδιοκτησίας για τις εκτελέσεις και τα φωνογραφήματα, που υιοθετήθηκε στη Γενεύη στις 20 Δεκεμβρίου 1996·
 ζ)
 της συνθήκης της Βουδαπέστης για τη διεθνή αναγνώριση της κατάθεσης μικροοργανισμών στα πλαίσια της διαδικασίας για τα διπλώματα ευρεσιτεχνίας, που έγινε στη Βουδαπέστη στις 28 Απριλίου 1977·
 η)
 της διεθνούς σύμβασης για την προστασία των νέων ποικιλιών φυτών, που έγινε στο Παρίσι στις 2 Δεκεμβρίου 1961 (εφεξής η «σύμβαση UPOV του 1991») (74)·
 θ)
 του πρωτοκόλλου που αφορά τη συμφωνία της Μαδρίτης σχετικά με τη διεθνή καταχώριση των σημάτων, που εγκρίθηκε στη Μαδρίτη στις 27 Ιουνίου 1989· και
 ι)
 της συνθήκης συνεργασίας για τα διπλώματα ευρεσιτεχνίας, που έγινε στην Ουάσινγκτον στις 19 Ιουνίου 1970.
 3. Κάθε Μέρος καταβάλλει κάθε εύλογη προσπάθεια για να κυρώσει ή να προσχωρήσει στις κατωτέρω πολυμερείς συμφωνίες, αν, κατά την ημερομηνία έναρξης της ισχύος της παρούσας συμφωνίας, δεν αποτελεί ήδη συμβαλλόμενο μέρος τους (75):
 α)
 τη συνθήκη για το δίκαιο ευρεσιτεχνίας, που υιοθετήθηκε στη Γενεύη την 1η Ιουνίου 2000·
 β)
 τη συνθήκη για το δίκαιο των σημάτων, που υιοθετήθηκε στη Γενεύη στις 27 Οκτωβρίου 1994·
 γ)
 τη συνθήκη της Σινγκαπούρης για το δίκαιο των σημάτων, που υιοθετήθηκε στη Σινγκαπούρη στις 27 Μαρτίου 2006·
 δ)
 την πράξη της Γενεύης του διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, που υιοθετήθηκε στη Γενεύη στις 2 Ιουλίου 1999·
 ε)
 τη συνθήκη του Πεκίνου σχετικά με τις ερμηνείες και τις εκτελέσεις οπτικοακουστικών έργων, που υιοθετήθηκε στο Πεκίνο στις 24 Ιουνίου 2012· και
 στ)
 τη συνθήκη του Μαρακές για τη διευκόλυνση της πρόσβασης σε έντυπα για τυφλούς, άτομα με προβλήματα όρασης και λοιπά άτομα με προβλήματα ανάγνωσης εντύπων, που υιοθετήθηκε στο Μαρακές στις 27 Ιουνίου 2013.
 ΑΡΘΡΟ 14.4
 Εθνική μεταχείριση
 1. Σε σχέση με όλα τα είδη διανοητικής ιδιοκτησίας που καλύπτονται από το παρόν κεφάλαιο, κάθε Μέρος παρέχει στους υπηκόους (76) του άλλου Μέρους μεταχείριση όχι λιγότερο ευνοϊκή


text:
απ' αυτήν που παρέχει στους δικούς του υπηκόους ως προς την προστασία (77) της διανοητικής ιδιοκτησίας, υπό την επιφύλαξη των εξαιρέσεων που ήδη ισχύουν βάσει, αντιστοίχως, της σύμβασης των Παρισίων, της σύμβασης της Βέρνης, της σύμβασης της Ρώμης και της συνθήκης για την πνευματική ιδιοκτησία στον τομέα των ολοκληρωμένων κυκλωμάτων, που υιοθετήθηκε στην Ουάσινγκτον στις 26 Μαΐου 1989. Ως προς τους ερμηνευτές ή εκτελεστές καλλιτέχνες, τους παραγωγούς φωνογραφημάτων και τους οργανισμούς ραδιοτηλεόρασης, η υποχρέωση αυτή υφίσταται μόνο για τα δικαιώματα που προβλέπει η παρούσα συμφωνία.
 2. Οι υποχρεώσεις βάσει της παραγράφου 1 υπόκεινται επίσης στις εξαιρέσεις που προβλέπονται στο άρθρο 5 της συμφωνίας TRIPS.
 ΑΡΘΡΟ 14.5
 Μεταχείριση του μάλλον ευνοουμένου κράτους
 Κάθε Μέρος παρέχει αυτομάτως και άνευ όρων στους υπηκόους του άλλου Μέρους μεταχείριση όχι λιγότερο ευνοϊκή απ' αυτήν που παρέχει στους υπηκόους τρίτης χώρας ως προς την προστασία της διανοητικής ιδιοκτησίας, υπό την επιφύλαξη των εξαιρέσεων που προβλέπονται στα άρθρα 4 και 5 της συμφωνίας TRIPS.
 ΑΡΘΡΟ 14.6
 Διαδικαστικά ζητήματα και διαφάνεια
 1. Κάθε Μέρος καταβάλλει κάθε εύλογη προσπάθεια για την προώθηση της αποδοτικότητας και της διαφάνειας στη διαχείριση του συστήματός του διανοητικής ιδιοκτησίας.
 2. Προς τον σκοπό της αποδοτικής διαχείρισης του συστήματός του διανοητικής ιδιοκτησίας, κάθε Μέρος λαμβάνει κατάλληλα μέτρα για την ενίσχυση της αποδοτικότητας των διοικητικών διαδικασιών του που αφορούν δικαιώματα διανοητικής ιδιοκτησίας, σύμφωνα με τα διεθνή πρότυπα.
 3. Προς τον σκοπό της περαιτέρω προώθησης της διαφάνειας στη διαχείριση του συστήματός του διανοητικής ιδιοκτησίας, κάθε Μέρος καταβάλλει κάθε εύλογη προσπάθεια να λάβει κατάλληλα διαθέσιμα μέτρα ώστε:
 α)
 να δημοσιεύει πληροφορίες σχετικά με τα κατωτέρω μητρώα και να θέτει στη διάθεση του κοινού πληροφορίες που περιέχονται στα μητρώα όπου τηρούνται:
 i)
 οι αιτήσεις χορήγησης και οι χορηγήσεις διπλωμάτων ευρεσιτεχνίας·
 ii)
 οι καταχωρίσεις βιομηχανικών σχεδίων και υποδειγμάτων·
 iii)
 οι καταχωρίσεις εμπορικών σημάτων και οι αιτήσεις καταχώρισης εμπορικού σήματος·
 iv)
 οι καταχωρίσεις νέων ποικιλιών φυτών· και
 v)
 οι καταχωρίσεις γεωγραφικών ενδείξεων·
 β)
 να θέτει στη διάθεση του κοινού πληροφορίες σχετικά με τα μέτρα που λαμβάνονται από τις αρμόδιες αρχές για την αναστολή της θέσης σε ελεύθερη κυκλοφορία εμπορευμάτων που προσβάλλουν δικαιώματα διανοητικής ιδιοκτησίας ως συνοριακό μέτρο κατά τα οριζόμενα στο άρθρο 14.51·
 γ)
 να θέτει στη διάθεση του κοινού πληροφορίες σχετικά με τις προσπάθειες που καταβάλλει για να διασφαλίζει την αποτελεσματική επιβολή των δικαιωμάτων διανοητικής ιδιοκτησίας, καθώς και άλλες πληροφορίες σχετικά με το σύστημά του διανοητικής ιδιοκτησίας· και
 δ)
 να θέτει στη διάθεση του κοινού πληροφορίες σχετικά με τις νομοθετικές και κανονιστικές διατάξεις, τις τελεσίδικες δικαστικές αποφάσεις και τις διοικητικές αποφάσεις γενικής εφαρμογής που αφορούν την επιβολή δικαιωμάτων διανοητικής ιδιοκτησίας.
 ΑΡΘΡΟ 14.7
 Ενίσχυση της ευαισθητοποίησης του κοινού ως προς την προστασία της διανοητικής ιδιοκτησίας
 Κάθε Μέρος λαμβάνει τα αναγκαία μέτρα ώστε να συνεχίσει να ενισχύει την ευαισθητοποίηση του κοινού ως προς την προστασία της διανοητικής ιδιοκτησίας, συμπεριλαμβανομένης της υλοποίησης έργων εκπαίδευσης και διάδοσης σχετικά με τη χρήση της διανοητικής ιδιοκτησίας, καθώς και σχετικά με την επιβολή των δικαιωμάτων διανοητικής ιδιοκτησίας.
 ΤΜΗΜΑ B
 Πρότυπα σχετικά με τη διανοητική ιδιοκτησία
 ΥΠΟΤΜΗΜΑ 1
 Δικαιώματα πνευματικής ιδιοκτησίας και συγγενικά δικαιώματα
 ΑΡΘΡΟ 14.8
 Δημιουργοί
 Κάθε


text:
Μέρος παρέχει στους δημιουργούς το αποκλειστικό δικαίωμα να επιτρέπουν ή να απαγορεύουν:
 α)
 την άμεση ή έμμεση αναπαραγωγή των έργων τους με οποιοδήποτε μέσο και μορφή, εν όλω ή εν μέρει·
 β)
 οποιαδήποτε μορφή διανομής στο κοινό, μέσω πώλησης ή με άλλον τρόπο, του πρωτοτύπου ή αντιτύπων των έργων τους· κάθε Μέρος μπορεί να καθορίζει τους όρους υπό τους οποίους το δικαίωμα που προβλέπεται στην παρούσα διάταξη αναλώνεται μετά την πρώτη πώληση ή με άλλον τρόπο μεταβίβαση της κυριότητας του πρωτοτύπου ή αντιτύπου του έργου με τη συγκατάθεση του δημιουργού· και
 γ)
 οποιαδήποτε παρουσίαση στο κοινό των έργων τους, με ενσύρματα ή ασύρματα μέσα, συμπεριλαμβανομένης της διάθεσης των έργων τους στο κοινό κατά τρόπο ώστε οποιοσδήποτε να έχει πρόσβαση στα έργα αυτά όπου και όταν επιλέγει ο ίδιος.
 ΑΡΘΡΟ 14.9
 Ερμηνευτές ή εκτελεστές καλλιτέχνες
 Κάθε Μέρος παρέχει στους ερμηνευτές ή εκτελεστές καλλιτέχνες το αποκλειστικό δικαίωμα να επιτρέπουν ή να απαγορεύουν:
 α)
 την εγγραφή των ερμηνειών ή εκτελέσεών τους σε υλικό φορέα·
 β)
 την άμεση ή έμμεση αναπαραγωγή με οποιοδήποτε μέσο και μορφή, εν όλω ή εν μέρει, των εγγραφών σε υλικό φορέα των ερμηνειών ή εκτελέσεών τους·
 γ)
 τη διανομή στο κοινό, μέσω πώλησης ή με άλλον τρόπο, των εγγραφών των ερμηνειών ή εκτελέσεών τους σε φωνογραφήματα· κάθε Μέρος να καθορίζει τους όρους υπό τους οποίους το δικαίωμα που προβλέπεται στην παρούσα διάταξη αναλώνεται μετά την πρώτη πώληση ή με άλλον τρόπο μεταβίβαση της κυριότητας του πρωτοτύπου ή αντιτύπου της εγγεγραμμένης ερμηνείας ή εκτέλεσης με τη συγκατάθεση του ερμηνευτή ή εκτελεστή καλλιτέχνη·
 δ)
 τη διάθεση στο κοινό, με ενσύρματα ή ασύρματα μέσα, των εγγραφών σε υλικό φορέα των ερμηνειών ή εκτελέσεών τους κατά τρόπο ώστε οποιοσδήποτε να έχει πρόσβαση στις εγγραφές αυτές όπου και όταν επιλέγει ο ίδιος· και
 ε)
 την ασύρματη ραδιοτηλεοπτική μετάδοση και την παρουσίαση στο κοινό των ερμηνειών ή εκτελέσεών τους, εκτός από τις περιπτώσεις στις οποίες η ερμηνεία ή η εκτέλεση αποτελεί ήδη μέρος ραδιοτηλεοπτικής εκπομπής ή γίνεται από εγγραφή σε υλικό φορέα.
 ΑΡΘΡΟ 14.10
 Παραγωγοί φωνογραφημάτων
 Κάθε Μέρος παρέχει στους παραγωγούς φωνογραφημάτων το αποκλειστικό δικαίωμα να επιτρέπουν ή να απαγορεύουν:
 α)
 την άμεση ή έμμεση αναπαραγωγή των φωνογραφημάτων τους με οποιοδήποτε μέσο και μορφή, εν όλω ή εν μέρει·
 β)
 τη διανομή στο κοινό, μέσω πώλησης ή με άλλον τρόπο, των φωνογραφημάτων τους, συμπεριλαμβανομένων των αντιτύπων τους· κάθε Μέρος μπορεί να καθορίζει τους όρους υπό τους οποίους το δικαίωμα που προβλέπεται στην παρούσα διάταξη αναλώνεται μετά την πρώτη πώληση ή με άλλον τρόπο μεταβίβαση της κυριότητας του πρωτοτύπου ή αντιτύπου του φωνογραφήματος με τη συγκατάθεση του παραγωγού του φωνογραφήματος· και
 γ)
 τη διάθεση στο κοινό, με ενσύρματα ή ασύρματα μέσα, των φωνογραφημάτων τους κατά τρόπο ώστε οποιοσδήποτε να έχει πρόσβαση στα φωνογραφήματα αυτά όπου και όταν επιλέγει ο ίδιος.
 ΑΡΘΡΟ 14.11
 Ραδιοτηλεοπτικοί οργανισμοί
 Κάθε Μέρος παρέχει στους ραδιοτηλεοπτικούς οργανισμούς το αποκλειστικό δικαίωμα να επιτρέπουν ή να απαγορεύουν:
 α)
 την εγγραφή των εκπομπών τους σε υλικό φορέα,
 β)
 την αναπαραγωγή των εγγραφών σε υλικό φορέα των εκπομπών τους,
 γ)
 τη διάθεση στο κοινό (78) των εκπομπών


text:
τους, με ενσύρματα ή ασύρματα μέσα, η οποία γίνεται κατόπιν σχετικού αιτήματος μέλους του κοινού (79)·
 δ)
 την αναμετάδοση των εκπομπών τους με ασύρματα μέσα· και
 ε)
 την παρουσίαση στο κοινό των εκπομπών τους σε χώρους όπου η είσοδος επιτρέπεται με εισιτήριο· κάθε Μέρος μπορεί να καθορίζει τους όρους υπό τους οποίους μπορεί να ασκείται το εν λόγω αποκλειστικό δικαίωμα.
 ΑΡΘΡΟ 14.12
 Χρήση φωνογραφημάτων
 Τα Μέρη συμφωνούν να συνεχίσουν τις συζητήσεις σχετικά με την επαρκή προστασία για τη χρήση φωνογραφημάτων για κάθε παρουσίαση στο κοινό, λαμβάνοντας δεόντως υπόψη τη σημασία των διεθνών προτύπων όσον αφορά την προστασία για τη χρήση φωνογραφημάτων.
 ΑΡΘΡΟ 14.13
 Διάρκεια προστασίας
 1. Τα δικαιώματα δημιουργού λογοτεχνικού ή καλλιτεχνικού έργου κατά την έννοια του άρθρου 2 της σύμβασης της Βέρνης προστατεύονται καθ' όλη τη διάρκεια της ζωής του δημιουργού και για 70 έτη μετά τον θάνατό του, ανεξάρτητα από την ημερομηνία κατά την οποία το έργο κατέστη νομίμως προσιτό στο κοινό. Αν η διάρκεια της προστασίας των εν λόγω δικαιωμάτων δεν καθορίζεται με βάση τη ζωή ορισμένου φυσικού προσώπου, η εν λόγω διάρκεια προστασίας ανέρχεται σε τουλάχιστον 70 έτη από τον χρόνο κατά τον οποίο το έργο κατέστη νομίμως προσιτό στο κοινό. Σε περίπτωση που το έργο δεν κατέστη προσιτό κατά τα παραπάνω εντός 70 ετών από τη δημιουργία του, η διάρκεια της προστασίας ανέρχεται σε τουλάχιστον 70 έτη από τη δημιουργία του έργου.
 2. Τα δικαιώματα των ερμηνευτών ή εκτελεστών καλλιτεχνών προστατεύονται για τουλάχιστον 50 έτη από την ερμηνεία ή εκτέλεση.
 3. Τα δικαιώματα των παραγωγών φωνογραφημάτων προστατεύονται για τουλάχιστον 70 έτη από τη δημοσίευση του φωνογραφήματος. Σε περίπτωση που δεν υπήρξε τέτοια δημοσίευση εντός τουλάχιστον 50 ετών από την υλική ενσωμάτωση του φωνογραφήματος, η διάρκεια της προστασίας ανέρχεται σε τουλάχιστον 50 έτη από την ενσωμάτωση (80).
 4. Τα δικαιώματα επί των ραδιοτηλεοπτικών εκπομπών προστατεύονται για τουλάχιστον 50 έτη από την πρώτη μετάδοση της εκπομπής.
 5. Οι διάρκειες που καθορίζονται στο παρόν άρθρο υπολογίζονται από την πρώτη Ιανουαρίου του έτους που έπεται του γενεσιουργού γεγονότος.
 ΑΡΘΡΟ 14.14
 Περιορισμοί και εξαιρέσεις
 Κάθε Μέρος μπορεί να προβλέπει περιορισμούς ή εξαιρέσεις στα δικαιώματα που καθορίζονται στα άρθρα 14.8 έως 14.12 μόνο σε ορισμένες ειδικές περιπτώσεις οι οποίες δεν αντίκεινται στην κανονική εκμετάλλευση του προστατευόμενου αντικειμένου και δεν θίγουν αδικαιολόγητα τα έννομα συμφέροντα των δικαιούχων, σύμφωνα με τις συνθήκες και τις διεθνείς συμβάσεις στις οποίες είναι συμβαλλόμενο μέρος.
 ΑΡΘΡΟ 14.15
 Δικαίωμα παρακολούθησης των δημιουργών έργων τέχνης
 Τα Μέρη συμφωνούν να ανταλλάσσουν απόψεις και πληροφορίες σχετικά με το δικαίωμα παρακολούθησης στις μεταπωλήσεις πρωτότυπων έργων τέχνης, καθώς και σχετικά με την κατάσταση που ισχύει ως προς το ζήτημα αυτό στην Ευρωπαϊκή Ένωση και στην Ιαπωνία.
 ΑΡΘΡΟ 14.16
 Συλλογική διαχείριση
 Τα Μέρη:
 α)
 αναγνωρίζουν τη σημασία της προώθησης της συνεργασίας μεταξύ των οργανισμών τους συλλογικής διαχείρισης·
 β)
 συμφωνούν να προωθήσουν τη διαφάνεια των οργανισμών συλλογικής διαχείρισης· και
 γ)
 καταβάλλουν προσπάθειες για να προαγάγουν την άνευ διακρίσεων μεταχείριση των δικαιούχων εκ μέρους των οργανισμών συλλογικής διαχείρισης που τους εκπροσωπούν, είτε απευθείας είτε μέσω άλλου οργανισμού συλλογικής διαχείρισης.
 ΑΡΘΡΟ 14.17
 Προστασία υφιστάμενων προστατευόμενων αντικειμένων
 1.